IV. Marabilli Festibala

URRIAK 5, EGUENA19:30. Kofradia Zaharretik Beikozinera, Marabilli Parade. Manuel Elu, Kresalako Musika Banda eta Ondarroa Arraun taldeko arraunlariak+Gonbidatuak+ Manuelistak+Txitxipotxin+ nahi duen mundu guztia…!19:50. Beikozini aurrean, Marabilli festibalaren hasiera, zinta mozketagaz.20:00. Beikozinin, 10 minutu. Txo! Antzerki Kolektiboak aurkeztuta. Gonbidatuak: Jon Maya dantzaria, Iratxe Fresneda komunikatzailea eta gidoiegilea, Igor Zalakain sukaldaria, Giorgio Bassmatti musikoa, Miren Amuriza bertsolaria eta Ander Lipus aktorea. Ondoren, Malos tiempos musikariak, eta pintxoak banatuko dira. Ondoren, dantza emanaldia: Kukai Dantza taldea. Sarrera: 10 euro.01:00. DJ Kool, Noya tabernan.URRIAK 6, BARIKUA16:00. Barnetegixan, gela batean, ondarrutarrek egindako film laburren proiekzioak (buklea, lau ordutan) eta beste gela batean, Pink Floyden The Wallen bertsio originala ondarrutar azpitituluekin.19:00. Kofradia Zaharrean, Ondarroako Olatukantu gazte abesbatza (Zuzendaria: Yolanda Loira). Ondoren, Xurxo Souto idazle galiziarraren ipuinak: Contos do Mar de Irlanda (Ronck Alleko ipuinak).19:00. Zubi Zaharretik kalerik kale, Ttek elektrotxaranga.20:30. Bide Onera zineman, Nire sekuentzia kuttunak, Asier Altuna zuzendari bergararragaz. Sarrera: 3 euro.20:45. Musika Plazan, Unanue udal musika eskolako konboa.21:00. Musika Plazan, Joseba Irazoki eta Antxon Uskola (musika margotua edo margo musikatuak).23:00. Beikozinin kontzertua: El Gancho Sonidero DJak (Zaragozatik)+Amparanoia. Sarrera: 15 euro (aurretiaz, Zurrumurrun).URRIAK 7, ZAPATUA11:00. Kalerik kale, Atxe Pirariraino, diana herriko txistulariekin.11:00. Atxe Piraritik Musika Plazara, Manez ibilaldi musikatua (Behenafarroatik).11:30. Ibaiondotik, erraldoi eta buruhandien kalejira (Zubi Zahar herri ikastolaren 50. urteurrena) herriko txistulariekin eta Bizkaiko gaiteroekin.12:00. Goiko zineman, Jose Mari Argoitia manuelistari omenaldia (Juan Carlos Perez, Jose Garate eta lagun gehiagoren arteko solasaldia).12:00. Gaztetxetik, IV. Igoera Bertikala Tontorramendira. Izen ematea, ordu erdi lehenago egin behar da (OGA+Aurrera Mendi Taldea).13:00. Zubi Zaharretik, kalerik kale, Ttek elektrotxaranga.13:00. Itsasaurre plazan, erraldoi eta buruhandien topaketa.13:00. Itsasaurre plazan, Marabilli jan! Esperientzia gastronomikoa herriko lau sukaldariren eskutik: Zamora Etxeko Karle Beristain, Sutargiko Haitz Bengoetxea, Beikoziniko Gorka Urresti eta Cantabricoko Pantxo Bedialauneta. Bakoitza Aitzol Aramaioren lan batean oinarrituko da bere jakia (platera, pintxoa edo koktela) sortzeko.17:30. Barratik Kofradia Zaharrera, Ttek elektrotxaranga.18:00. Kofradia Zaharrean, Unanue Kamara Korala. Ondoren, Bernardo Atxagaren hitzaldia: Gogoeta harri baten gainean.19:15. Bide Onera zinemako sarreran, Ixura taldea.19:30. Bide Onera zineman, Abante zina Aitzol! : Pablo Iraburu, Migeltxo Molina eta Igor Otxoaren Elkarrekin together filma. Sarrera: 6 euro.22:00. Zubi Zaharraren aurrean, Argoitia tribute, Jose Mari Argoitiari omenaldia,Unanue Musika Eskolako ikasleen eskutik (Zuzendaria: Javier Ituarte). Marea gora eta Lo egin! abestiak kantatuko dituzte. Moilako balkoietan, Dantzartekoek dantzan egingo dute.23:00. Beikozinin, Elepunto Dj+ Zea Mays. Sarrera: 12 euro (salgai, aurretiaz, Zurrumurrun).00:00. Gaztetxean, Los Zopilotes Txirriaos. Sarrera: 3 euro (salgai, aurretiaz, Zurrumurrun).URRIAK 8, DOMEKA12:00. Bide Onera zineman, Argoitia matinee: Oskar Alegriaren Emak bakia filma. Sarrera: 2 euro.12:30. Zubi Zaharraren aurrean, Ondarroa eta Lekeitioren arteko bertso desafioa (Bertsutan, Ondarroako bertso eskola).17:00. Bide Onera zineman, Dabide Cabaleiroren Sitio Distinto filma. Ondoren, Josu Goikoetxearen Aterabidetik dispertsiometraia (Sare Gernika). Sarrera: 3 euro.19:30. Beikozinin, antzerkia: Hozkailua (Artedrama). Sarrera: 5 euro (salgai, aurretiaz, Zurrumurrun eta Beikozinin).


Ikurrinari beste traba bat

Geure Ikurrak taldearen arabera, «onartezina da» UPN, PSN eta PPk babestutako azken legea

Herenegun, Nafarroako Parlamentuan, ikurrinaren aurkako azken ekinaldia gauzatu zuten UPNk, PSNk eta PPk. Tokiko Ogasunen Legea moldatzea onartu zuten, eta Sinboloen Legea betetzen ez duten udaletako hautetsiak diru saririk gabe uztea. Aurretik ere antzeko aldaketa egin zuten, baina bertan ezarritako baldintzak ez zituen Nafarroako udaletako inork betetzen. Ondorioz, Nafarroako Gobernuak hautetsien artean urtero banatzen dituen 5,2 milioi euroak blokeatuta daude, eta UPNk, PPk, eta PSNk eurek eragindako lardaskeria konpontzeko beste aldaketa bat egin dute, udal hautetsi abertzaleak zigortzeko asmoz. Geure Ikurrak herri plataformaren arabera, legea «onartezina» da, eta ikurrinaren aurkako jazarpen estrategian «koska bat harago doa».

PPk sustatu du aldaketa. Tokiko Ogasunen Legeari zuzenketa bat ezarri zion Sinboloen Legea betetzen ez duten udaletako hautetsiak zigortzeko xedez. Testuak zioen diru laguntzarik gabe geratuko zirela, «legeak aurreikusitako banderak udaletxean zein erakunde publikoetan jartzen ez dituzten udalak». Adierazpidea hain zabala izaki, horrek behartu zuen herri guztietan izaera publikoko eraikin orotan banderak jartzera (igerileku, hilerri, liburutegi eta abarretan). Baina UPNk eta PSNk gobernatutako udalek ere ez zuten eraikin oro banderez betetzera behartzen zuen lege hori betetzen. Hartara, udal hautetsi guztiak diru saririk gabe geratu dira.

Eurek eragindakoa konpondu nahi izan zuten herenegun PPk, UPNk eta PSNk, eta zehaztu zuten udaletxeetan soilik jarri behar direla banderak.

Eneko Compains herri plataformako eledunaren ustez, ikurrina debekatzeko propio egindako legea da, nahiz eta legean ikurrina ez aipatu. Berez, udaletxeetan atzerriko edo beste erkidegoetako ikurren erabilera debekatzen du arauak: «Geureak bezala sentitzen ditugun ikurren erabilera zigortzen duen beste lege bat da», gaitzetsi du Geure Ikurrak taldeko ordezkariak. Compainsen arabera, arazoaren iturburua 2003ko Sinboloen Legea da. «Izaera ez demokratikoa duen legea da; Nafarroako gizarteak berezkoa duen aniztasunaren aurka doa», dio Compainsek.

Haren iritziz, Nafarroako gizarteak lasai asko onartzen du ikurrina, eta badago nahiko heldutasun haren erabilera errespetatzeko. Aitzitik, «hemengo elite batek soilik bilatzen du instituzio demokratikoetatik ikurrina desagerraraztea».

Horiek horrela, herri ekinaldi legegilea prestatzen ari da Geure Ikurrak. Bost hilabetean «milaka» sinadura bildu dituzte. Parlamentuak sinadurak biltzeko urte erdiko epea ematen du, baina taldeak beste bi hilabetez luzatuko du, epemuga gehiago zabaltzeko asmoz. Bilketan parte hartu nahi duten herritarrei lasaitasuna eskatu diete; nahiz eta orri ofizialak toki guztietara heltzeko arazoak izan dituzten, datozen asteetan herrialde osora heltzeko asmoa daukate.

Era berean, dei egin diete nafar herritar denei ekinaldi horren alde egitera: «Unea iritsi da politikari gutxi batzuek sortu duten eta elikatzen duten gatazka honi aterabide demokratikoa emateko», aipatu du Eneko Compainsek, Iruñean.


Lehen bileretan, Hirugarren Adineko mahaiak "hutsuneak" zehaztu ditu

Azarotik martxan, lanean ari da mahaia eta bertan hirugarren adinekoen inguruko hainbat herritar biltzen da

Juan Karlos Arellano Udaleko gizartekintzako batzordeburuaren iritziz, mahaia dagoeneko osatuta dago, eta orain mahai horrek "edukiz jantzi behar du

Hirugarren Adinekoen mahaia azaroan jarri zuen martxan Udaleko Gizarte Zerbitzuak sailak, herritarren lan talde bat osatuta. "Hutsuneak zehazteko diagnosi txiki bat egin eta lehentasunak zehazten" hasi ziren han bildutakoak, Gizarte Zerbitzuetako batzordeburu Juan Karlos Arellanok (Aralar) dioenez. Horren emaitza izan da Eguneko Zentroa gaur egungo tokitik Damaso Azkue auzora aldatzeko Udalak hartutako erabakia. "Bilkuretan parte hartu dugunok Eguneko Zentroari irtenbidea eman behar zitzaiola uste genuen. Lehentasunen artean jarrita geneukan", dio.

Norbanakoek osatuta

Hirugarren Adinekoen mahaia herrian sortu diren beste mahaiekin (kirola eta kultura, esaterako) ezin dela alderatu uste du Arellanok, norbanakoek osatutakoa delako: "Gure kasuan mahai bezala ez ginen antolatu. Bagerakoak dinamika bati ekiteko prest zeuden, eta hirugarren adinekoekin lanean ari ziren pertsonengana jo genuen. Hala, orain arteko bileretan hainbat lagunek hartu dugu parte: Bagerakoek, erretoreak, San Martin egoitzako kudeatzaileak, Bernaraz medikuak, Eguneko Zentroko langile batek, etxez etxeko laguntzako langile batek, Eguneko Zentrora joaten den baten senideak...".

Aurren-aurrena beharren eta gabezien inguruko azterketa "txiki" bat egin, eta "lehentasunak zehaztu" zituzten taldekideek. "Lehentasun bezala, Eguneko Zentroaren egoerari irtenbidea eman behar zitzaiola jarri genuen", kontatu du Arellanok. "Lehen puntu bezala jarri genuen hori eta ondorioak izan ditu: zentroa Damaso Azkue auzora aldatuko dute, toki berri batera. Hala ere, jabetuta gaude hori behin-behineko irtenbidea izango dela".

Hiru bilera egin dituzte eta duela bi aste herritarrentzako bilera zabal bat deitu zuten. "Orain arte egindakoaz herritarrei informazioa zuzenean pasatzea zen bileraren asmoa. Jendeak izan ditzakeen kezkak azaleratzeko ere balio izan zuen".

Egoitzaz galdera gehien

Dena den, Arellanoren ustez, "jendea aurreikuspen batzuekin etorri zen azken bilerara eta ez zuen aditu entzun nahi zuena". Batzordeburuak dioenez, bilerara joandako batzuek adinekoen egoitzaren inguruan informazioa jaso nahi zuten: "Egoitzaz hainbat gauza entzun nahi zuten. Baina dagoena dago, eta hortik aurrera ezin da ezer esan, ezertxo ere ez dagoelako lotuta. Nik ez dut gogoko aurreikuspen faltsuen gainean hitz egitea. Egoitza handitu egin da eta jende gehiago sartu da. Irailean, berriz, mojak joan egingo dira eta solairu bat hutsik geldituko da. Baina solairu horretan, gehienez, beste hamar pertsona sartzeko tokia egongo da. Hortik aurrera, ezin da ezer esan, lotu gabe dagoelako".

Beste deialdi bat egitekotan

Hurrena beste bilera bat deitzekotan gelditu da Arellano; "aurreko bileran horretan gelditu ginen". Udal batzordeburuaren iritziz, mahaia dagoeneko osatuta dago, eta orain mahai horrek "edukiz jantzi behar du, zein pauso eta nola eman erabakita". Talde "eraginkor" bat egiten saiatu behar dutela dio, "jendeak bileretan parte hartuz eta bakoitzak bere ekarpenak eginez".

Etorkinei buruzko txostena aztertzen

Udaleko Gizarte Zerbitzuen Saila "buru asko dituen saila" dela dio Juan Karlos Arellano (Aralar) batzordeburuak. Besteak beste, Udalak etorkinei buruzko txosten bat egin du, eta orain Udaleko Gizarte Zerbitzuetakoak horren emaitzak aztertzen ari dira. Txostenak "datu esanguratsuak" jasotzen dituela dio Arellanok: "Horrek gero zein bide jarraitu jakiteko balioko digu". Kanpotik Azpeitira datozenek informazio bila nora jo badakitela dio: "Leiho hori nahiko erraz topatzen dute. Jendeak badaki nora joan eta hori garrantzitsua da".

Txostenaren emaitzak azterketa bukatzen dutenean argitaratuko dituztela dio Arellanok, baina bat aurreratu du: "Txostenean ondo adierazita dago etorkinak nondik datozen eta herrian non kokatuta dauden. Bertan garbi ikusten da herrian zehar ondo sakabanatuta daudela, eta ez dagoela ghetto-rik". Hala ere, etorkinei buruzko txostenean "legez dauden" etorkinak bakarrik azaltzen dira: "Garbi daukagu beste batzuk ere egon daitezkeela hemen bizitzen, baina zenbat diren ezin dugu jakin".


Unai Emeryk Sevilla taldea entrenatuko du

Unai Emery hondarribiarrak Espainiako Lehen Mailan jokatzen duen Sevilla taldea entrenatuko du. Joan den asteburuan Michel Gonzalezekin zuen harremana eten zuen Sevillako taldeak eta Emeryrekin akordio batera iritsi da, 2014ra arte taldea zuzendu dezan.

Iazko azaroaren 25etik lanik gabe zegoen Emery. Valentzia utzita, Moskuko Spartak taldean ari zen baina emaitza txarrengatik kargutik kendu zuen klubak.


Euskal zinema berriro hizpide

Donostiako Zinemaldiaren 63. edizioan euskal zinemak bere presentzia mantenduko du. Asier Altunaren Amama Sail Ofizialean egongo da, aurreko urtean Jose Mari Goenaga eta Jon Garañoren Loreak filmarekin gertatu bezala. Aurten Donostia Sari bakarra egongo da eta Emily Watson aktore estatu batuarrak jasoko du. Mundu osoko proposamen interesgarriak ikusteko aukera izango da aurtengo edizioan. Gaur hasi eta irailaren 26ra arte.

Our Little sister - Irailak 20, 21 eta 22

Hirokazu Koreeda zuzendari japoniarra zinemaldiaren klasiko bat da. Duela bi urte publikoaren saria irabazi zuen Like father, like son filmarekin. Hiru ahizpek haren aita hil denean beste ahizpa bat dutela jakingo dute eta hura haien etxera eramango dute. Lauren erlazioa nola indartzen den erakutsiko digu zuzendari japoniarrak aurkeztu duen filmean.

Amama - Irailak 20, 21 eta 22

Aurreko urtean Loreak filmak historia egin zuen, Sail Ofizialean euskara hutsean errodatutako lehen filma izan zelako. Pauso horren ostean, Asier Altunaren Amama ikusteko aukera izango da Sail Ofizialean. Bergarako zuzendariak baserri mundura eramango gaitu, bertan Amaia mundu horrekiko hausturaren bila dabil. Hiria eta baserriaren artean dago Amaia, zaharraren eta berriaren artean, gurasoekin gatazkan. Amama bitartean, begira dago.

Taxi Teheran - Irailak 22, 23 eta 24

Jafar Panahi zuzendari irandarrak Teherango taxi batean gertatzen denaren kronika egin du bere filmean. Bera da gidaria eta bolantearen ondoan jarri du kamera. Bezero guztiek hitz egiten dute Panahirekin eta orotariko hizketaldiak daude. Gizarte irandarraren egoera aztertzeko aukera ematen du filmak, komedia eta drama uztartuz.

Freeheld - Irailak 23, 24 eta 25

Julianne Moorek eta Ellen Pagek, Laurel Hester eta Stacie Andréeren istorioa ekarriko dute pantaila handira. Laurel Hester Estatu Batuetako polizia izan zen eta minbizia diagnostikatu zioten 2005ean. Bere pentsioa bere bikotekideari emateko arazoak izan zituen, haien erlazio homosexuala ez zegoelako ondo ikusia epaileen artean. Berdintasunaren aldeko borroka izan zen Hester eta Andréek egindakoa. 2007an Cynthia Wade zuzendariak haien istorioaren dokumental bat egin zuen eta horretan oinarritua dago Zinemaldian ikusiko den Peter Solleten filma.

Lejos del mar - Irailak 23, 24 eta 26

Imanol Uribe zuzendariaren azken filmak preso ohi baten bizitzara gerturatuko gaitu. Santik, kartzelatik atera ostean, hegoaldera egingo du bidaia bere zelda kidea bisitatzeko. Bertan Marina ezagutuko du, bere biktima baten alaba. Iraganeko mamuek presentzia hartuko dute. Imanol Uriberen lana Almerian errodatua dago eta zer esana emango du.


Arratsalde.on 2012-03-05

Martin Juanena Aralar irratiko esatariak asteburuak eskeini dituen kirol emaitzak bildu eta kontatu dizkigu, Mikel Belasko toponimia kontuetaz aritu zaigu, mendi izenak bildu eta ofizialtzeaz aritu zaigu, Burutazioaren tartean Ana Jakaren kolaborazioa izan da gaurkoan, KARRIKA izan dugu protagonista Aldizkaritegiaren tartean, Edurne Arrizibita izan dugu lagun eta hark kontatu dizkigu bertan jaso dituztenak, Maialen Huarte lankideak hasi berri dugun asteak ekarriko dizkigunak kontatu dizkigu, Asier Aranguren preso ohi Iruindarra Italian ibilia da Askapenak gonbidatuta, bertan informazio hitzaldiak ematen aritu da gaur egungo egoera politikoaren inguruan, bukatzeko GARA egunkariko Martxelo Diazek azken orduko albisteak eskeiniko dizkigu.


Bortzirietako Haur eta Gazte ipuin Lehiaketako sariak banatu dira

Nagusienen mailan Irune Elizagoien etxalartarraren idazlanak irabazi du lehen saria

Joan den ortziralean, abenduaren 14an banatu ziren Bortzirietako Haur eta Gazte ipuin Lehiaketako sariak. Lehiaketa hau Berako Kultur Batzordeak eta Berako Liburutegiaren ekimenada eta oraingoan ere, irudimena, originaltasuna eta hizkuntzaren aberastasuna baloratu dute epaimahaikideek. Idazle gaztetxoek Denboraren makinan sartu zara... gaiaren inguruan idatzi behar izan zituzten idazlanak. Lau mailatan banatu zuten antolatzaileek sariketa, adinaren arabera.

A Mailan Lehen Hezkuntzako 3. eta 4. mailako ikasleak lehiatu ziren eta lehenbiziko saria Labiaga Ikastolako Uxue Antzizarren Leku batetik bestera idazlanarentzat izan zen. Bigarren saria Arantzako Herri Eskolako Xabi Tabernak jaso zuen, Denboraren kobazuloa lanarengatik. Hirugarren saria ere Labiagara joan zen eta Asier Osesen Nire opari polita idazlana izan zen epaimahaiak aukeratua.

B Maila Lehen Hezkuntzako 5 eta 6. mailakoen tartea izan zen. Labiaga Ikastolako Jokin Pinatxoren Riskiren ametsa gelditu zen lehenbiziko; bigarren postua Arantzako Herri Eskolako Gurutze Iparragirrerentzat izan zen, Komikiko denboraren makina lanarengatik. Hirugarren saria Labiaga Ikastolako Aritz Ibarrarentzat izan zen, Mikelen abenturak izeneko idazlanarengatik.

C Mailan Derrigorrezko Bigarren Hezkuntzako 1. eta 2. mailakoak lehiatu ziren. Labiaga Ikastolako Jon Iturriaren Maiatzak 27 lanak irabazi zuen lehen saria; bigarren posturako Labiaga Ikastolako Garazi Conderen Rubanako liburu beltza idazlana aukeratu zuten; hirugarren saria ere Labiaga Ikastolara joan zen; Patrizia Etxegarairen Holandako hamabi mutilak aukeratu zuten.

D Mailan DBHko 3. eta 4. mailakoak aritu ziren, eta saria Toki Ona Institutuan ari den Irune Elizagoien etxalartarrarentzat izan zen. Gaixotasun sendaezina idazlana izan zen epaimahaiak aukeratutakoa.


Ibai Redondo: "Sortu martxan jarri eta herri proiektuak garatzen hasteko ilusioz gaude"

Otsailaren 23an Iruñean egingo den Sorturen kongresuari begira, herrietan nola antolatu erabakitzeko batzarrak egin dituzte gaur –zapatua– Arrasate, Aretxabaleta, Eskoriatza, Oñati, Antzuola eta Bergaran, eta atzo –egubakoitza– Elgetan. Taldetan banatuta, autokritika egin dute, eta garai berrietara egokitzeko beharraz eta antolatzeko moduak malgutzearen garrantziaz hitz egin dute, besteak beste. Herriak eta herri proiektuak lehenetsiko dituzte aro berrian eta ilusioz daude. Hala kontatu digu Bergarako saioan izan den Ibai Redondo Sortuko kideak.

Zer moduz joan da Bergaran egindako saioa?

Bergarako saioa oso arin eta txukun joan da; aurreko batzarretan baino jende apur bat gutxiagorekin (25 lagun inguru), baina ondo. Arrasatekoekin hitz egiteko aukera ere izan dut eta gustura azaldu dira; esan didatenez, 40 bat lagun batu dira eta herri proiektua martxan jartzeko gogoz azaldu dira.

Zein izan da lan dinamika?

Taldetan banatu gara, herrian (Udalean, kalean…) zer egiten dugun ondo eta zer gaizki aztertzeko, eta horiek hobetzeko aurrera begira ze erronka dugun hausnartzeko.

Ibai Redondo, Sortuko kidea.

Zertan hobetu beharra ikusten duzue?

Autokritika egin dugu eta arlo denetan ikusten dugu hobetzeko beharra. 10 urteko ilegalizazio aldi batetik gatoz, oso-oso gogorra izan den ilegalizazio aldi batetik, eta oskolan bilduta egon gara. Kanpora zabaltzeko beharra ikusten dugu eta, horretarako hainbat ahulezia ditugunez, horiek kontuan hartu eta erronka bihurtu behar ditugu. Oskolan bilduta egotetik kanpora ateratze horretan, adibidez, ikusten dugu askoz ere sare zabalagoak antolatu behar ditugula, bereziki kalea lantzeko. Eta uste dut zentzu horretan hurrengo urteak oso oparoak izan ahal direla, ilegalizazioa gaindituta, kalean aurpegia lasaiago eman ahal dugula denok…

Etengabe izan behar gara autokritikoak eta erronka oso garrantzitsua da garai berrietara egokitzea eta antolatzeko moduak zabaltzea eta malgutzea, bakoitzak eman dezakeenaren edo emateko prest dagoenaren arabera.

Asko hitz egin da baita ere herritarrekin harremana egiteko moduaz, nola egin harremana herritarrekin. Uste dut badugula balore bat –harreman zuzena, gertukoa eta humanoa– eta uste dut hori mantendu behar dela eta horretan jarraitu behar dugula; baina teknologia berriei dagokienean adibidez, oso ahul gaude erabilpenean eta garai berrietara egokitu behar gara, hor salto handia dugu egiteko.

Erabaki nagusiak militantziak hartzea lortu nahi duzue?

Bai. Orain arte nahiko egitura bertikala izan dugu eta ilegalizazio egoerak eraman gaitu erabakiak oso gune txikietan hartzera, baina argi eta garbi ikusten dugu erabakiak ahalik eta jende gehienarekin hartu behar direla. Horregatik, erabaki nagusiak herri batzarretan hartuko dira.

Talde hausnarketan.

Gaurkoaren ondotik, zein izango da hurrengo urratsa?

Nahiko finkatuta ditugu Sorturen oinarri ideologikoak, ze ildo politiko jarraituko dugun datozen urteetan eta zein antolaketa eredu nahi dugun. Orain datozen asteetan aukeratu beharko dugu herriz herri, herrialde mailan eta nazio mailan zeintzuk izango diren gure ordezkariak. Eta argi dugu baita ere herri proiektuetatik abiatu behar ditugula gure lana eta gure egunerokotasuna; orain arte Euskal Herri mailako lehentasun batzuk jartzen ziren eta herrietan horiek aurrera eramatera dedikatzen ginen, baina orain ikusten duguna da herri bakoitzak herri proiektu bat egin eta hortik abiatu behar duela bere lana.

Otsailaren 16an, erabakiko dugu zeintzuk izango diren gure ordezkariak; 23an, kongresua egingo dugu Iruñean; eta ostean, jarriko gara herri proiektuak garatzen, hurbildu zaigun jende berri horrekin Sortu martxan jartzen.

Nolako kongresua aurreikusten duzue 23rako?

Egun guztiko kongresua izango da, irudikatuko da Sortu martxan jarriko dugula eta ordezkariak berretsiko dira. 500 bat lagunek parte hartuko dute. Arratsaldean, festa egingo da, ospatzeko urte gogorrak igaro eta gero badugula tresna bat gure lana askoz hobeto egiteko.

Sortu abian jarrita, ze eragin izango du horrek Bildurengan eta EH Bildurengan?

Nik uste dut eragin positiboa izango duela. Bildu azkenean indar bilketa bat da, guk ere orain arte egin dugu gure ekarpentxoa, eta uste dut aurrerantzean hobeto antolatuta eta alderdi politiko legal bat izanda askoz ere ekarpen hobea egin dezakegula.


Laburbirako 7 film emango dituzte ostiralean Orion

Ostiralean 22:30etik aurrera 7 film labur proiektatuko dituzte Orioko Kultur Etxean Labur Bira Film Laburren Zirkuituaren baitan Orioko Udalak eta Karkarak antolatuta. Lehen urtea da Topaguneak urtero antolatzen duen zirkuitua Orion eskainiko dutela. Sarrera doakoa izango da.

Hurrengo filmak emango dituzte.

Pello Gutierrezen ‘Abuztua’

Erabaki Produkzioen ‘Aio’

Kepa Errastiren ‘Euskaldun berriaren esketxa’

Aitor Gametxo, Maider Fernandez eta Maria Elorzaren ‘Irudi mintzatuen hiztegi poetikoa’

Iñaki Beraetxeren ‘Marylin’

Mediaworks 3.0ren ‘Plaza Bakarra’

Lara Izagirreren ‘Sormenaren bide ezkutuak


Eguraldi kaskarra izango da gaur ere; euri asko egingo du egunean zehar, eta tenperaturak 10 gradutik behera ibiliko dira


Jokin Altunaren debutera joateko autobusa atera dute Amezketan

Jokin Altuna amezketar gazteak Asperekin debutatuko du profesional mailan, ekainaren 24ean, San Juan Egunean. Eibarko Astelena pilotalekuan izango da partida, eta Altunak atzelari moduan Abel Barriola izango du. Aurkariak Titin III.a eta Xabier Tolosa anoetarra izango dira.

Amezketarrek, egun seinalatu horretan, herriko gaztearekin egon nahi dute. Horregatik autobusa antolatu dute Eibarrera joateko. Izena ekainaren 19a baino lehen eman behar da. Autobusa 3 euro ordaindu beharko dira, eta partidako sarrera norberak lortu beharko du.

Egunean bertan, autobusa 15:30ean aterako da Behartzaneko aparkalekutik.


“Ez da PISA txostena sakralizatu behar”

Erkidegoen artean rankingak egitea desegokia iruditzen zaio Perez Iglesiasi. Euskal Autonomia Erkidegoak eta Nafarroak alderatzekotan, Belgika, Holanda edota Finlandiarekin alderatu beharko luketela.

Juan Ignacio Perez Iglesias, ISEI, irakas sistema ebaluatu eta ikertzeko erakundeko batzorde zientifikoko presidenteak Euskadi Irratiko Faktorian adierazi duenez Pisa txostenaren emaitzekin sortzen diren sailkapenak ez direla egokiak, ondorio okerrak ateratzera eraman gaitzaketelako.

PISA txostenean ateratzen diren emaitzen eta eremu horretako egoera sozioekonomikoaren artean lotura zuzena dagoela dio Iglesiasek, eta beraz ez dela zuzena egoera oso desberdina duten erkidegoak alderatzea. Horrekin batera, eremu bakoitzaren alfabetatze tradiziok ere lotura handia duela dio eta adibide gisa jarri du Gaztela Leongo kasua, duela 150 urte han baitzegoen beste inon baino alfabetatze tasa altuagoa eta orain ere sailkapenetan oso toki onean geratzen delako.

Konparaketak egiten hasita, iruditzen zaio Euskal Autonomia Erkidegoa eta Nafarroa konparatu behar liratekeela Finlandia, Holanda edo Belgika bezalako herrialdeekin, eta ez Espainia hegoaldeko erkidegoekin. Espainian beste erkidegoren batekin pareko izatekotan, Madril litzatekeela dio.

Espero zuen Perezek Euskal Autonomia Erkidegoak 2015eko PISA azterketetan behera egin ondoren, 2018etan gora egitea. Dio ez direla emaitzak sakralizatu behar, ez behera egiten denan, ez gora egiten denean. Uste du Pisako txostenaren datuak eta eskola guztietan egiten diren proba diagnostikoak aztertuta, badagoela lehengaia ondorio onak atera eta hezkuntza hobetzeko.


Helburuak ondo baino hobeto beteta, 16. amaitu du Dakarra Txomin Aranak

Lehenengoz parte hartu zuen iaz Dakar lasterketan, eta 56. postua lortu zuen orduan. Baldintza gogorretan gidatu ostean, nekatuta sentitu arren, «pozik» dago ereñarra egindako lanagazMoto gainean Argentina, Txile eta Bolivian zehar ibili ostean, gaur helduko da Txomin Arana Ereñoko moto gidaria Euskal Herrira. Bigarren urtez parte hartu du Dakar lasterketan, eta, helburuak «ondo baino hobeto beteta» iritsiko da Busturialdeko herritarren artera.Lehenengo egunean ateratzen 79. pilotua izan bazen ere, aurreko gidariak gainditzen lan handia egin du, eta behar horrek bere fruituak ere eman ditu. Iaz 56. postua eskuratu zuen, eta, aurton, berriz, 40 postu gorago kokatu da lasterketako sailkapen orokorrean: 16. postuan, hain zuzen ere.«Nekatuta, baina pozik» dagoela aitortu du bertoko gidariak. Parte hartzaileek «baldintza gogorretan» gidatu behar izan badute ere, lasterketa «ona» egin duela uste du. Izan ere, muturreko baldintza klimatologikoak izan dituzte Dakarrak iraundako egunetan; ereñarraren arabera, «50 gradu izatetik zero azpitik 10 gradu izatera» igaro dira. Egoera horrek, beraz, zaildu egin die lasterketa bertako moto, auto, kamioi eta quad gidariei.Baldintza horien aurrean, hala ere, motorrak «ondo erantzun» duela aipatu du Aranak: «Arazo batzuk eman ditu, eta mekanikariak lan asko egin behar izan du, baina, oro har, oso ondo joan da motoa».


San Juan jaiak Andoainen, igande honetako egitaraua

Musika eta dantza erakustaldia, Kontzejupeko partidak eta Sound system gaua.

Sanjuanak 2014: Argazkiak | Bideoak

Gaurko egitaraua:

Igandea 22

10:45: San Juanetako VIII. Bikoteen Kross Mistoa. Irteera eta helmuga Goikoplazan.

11:00 - 13:00: Xake simultaneoko saioak. Eguraldi onarekin Goikoplazan. Eguraldi txarrarekin San Martin Elizaren arkupetan.

12:00: Sanjuanetako kartel lehiaketako sari banaketa Urigain etxean.

12:00: Udal Musika Eskolako Mugaz Taldea eta Azelain Ballet Elkartearen musika eta dantza emanaldia Goikoplazan.

13:00: Kontzejupeko txapelketako pilota partidak kontzejupean.

16:00: XXV Gipuzkoako Txirrindularitza Itzuliaren irteera Goikoplazatik.

17:00: Andoaingo Funk Hip Hop eta La Salle Berrozpe ikastetxeko dantza jazz taldeen emanaldia Goikoplazan.

18:15: Ane eta piratekin parrandan! berbena haur eta gurasoentzat Goikoplazan.

19:00 - 20:30: Sound system gaua Nafarroa plazan.

20:00: Soinuak Musika Eskolako ikasleen eta Akorde-On taldearen kontzertua Goikoplazan, Javi Pérez tronpeta-jotzailearen laguntzarekin.

22:00 - 2:00: Sound system gaua Nafarroa plazan.


Herriko turismoa indartzeko webgunea sortu du Orioko Udalak

Webgunea dagoeneko martxan dago (Aiora Larrañaga/Hitza)

Turismora bideratutako webgune berria sortu du Orioko Udalak. Geoorio.com izena du, eta horri azken ukituak ematen ari dira herriko merkatariekin eta ostalariekin elkarlanean. Hainbat ataletan banatuta dago webgunea. Alde batetik, gida praktikoa aurkitu daiteke bertan. Udal zerbitzu eta ekipamenduen inguruko informazioa ematen du. Bestetik, aisialdiarekin loturiko informazioa ere biltzen du webguneak: Zer egin, Zer bisitatu, Non jan, Non hartu ostatu atalak ditu, besteak beste. Horretaz gain, merkataritza gida zabala ere aurki daiteke webgunean, saltoki, jatetxe eta taberna, zerbitzu profesional eta industriekin.

Orioko Udaleko Turismo teknikari Idoia San Sebastianek xehetasun gehiago eman ditu: «Turismo arloan indarra hartzen ari den tresna da. Webgunea udalarena bada ere, merkatariek, ostalariek eta profesionalek beraiek kudeatuko dute bertako informazioa. Informazio zehatza emateko eta argazkiak argitaratzeko aukera izango dute, eta eskaintzen berri eman ahal izango dute».

Urola Kostako udaletako arduradunek turismoaren inguruan hausnarketa bat eginda dute, eta han eskuorrien kostu ekonomikoa nabarmendu zuten. Horregatik, Miriam Uranga Orioko Turismo zinegotziak azaldu duenez, urrats berria ematea erabaki zuten: «Geoorio.com turismo arloan informazio zehaztua emango duen tresna izatea nahi dugu. Eskuorri mordoa argitaratzen dugu eta bisitariei banatzen zaie, baina ez dakigu horiek non amaitzen duten. Gero eta herritar gehiagok smartphone bat duen garaian, urrats bat aurrera ematea garrantzitsua dela iruditu zaigu».

Hala, webguneak sakeleko telefonoentzat aplikazioa izango du. «Norbait Orioko hondartzan badago eta bazkaltzeko jatetxe bat aurkitu nahi badu, aplikazioak zein aukera dituen eta bertara nola iritsi azalduko dio. Jatetxeek beren atalean informazio gehiago, eskaintzak edo argazkiak atxikitu badituzte, erabiltzaileari horiek ere agertuko zaizkio». Dena dela, Urangaren iritziz «webguneak arrakasta izan dezan garrantzitsua izango da bertan txokoa dutenek informazioa berritzea».

Webgunea sortuta dago, eta azken asteetan merkatarien eta ostalarien laguntzarekin tresna hobetzen ari dira. «Ahalik eta informazio zabalena sartzen saiatu gara, eta publiko egin aurretik merkatariei eta ostalariei gutuna bidali diegu, bakoitzak bere atala begiratu eta zerbait aldatu edo gehitu nahi badu horrela egin dezan. Horretan gabiltza orain», zehaztu dute. Turismo Saila oso gustura dago oriotarrek izan duten harrerarekin. «Orioko turismo eskaintza eta herriko saltokiak kanpora zabaltzeko aukera ezin hobea da», eta eskerrak eman dizkie webgunea hobetzen lagundu duten edo lagunduko duten guztiei.


Berriatuarrek irabazi dute Euskal Ligako zesta-punta txapelketa ohorezko mailan

Asteburuan jokatu dira Euskal Ligako zesta-puntako, eskupelotako eta palako finalak. Bertoko pelotariek parte hartu dute txapelketetan.

Zesta puntan ohorezko mailan lortu dute bertokoek txapeldun izatea, Berriatuako Antxonek eta Garaldek. Bigarren, Arbe eta Gandiaga markinarrek egin zuten, partidu estu baten ostean. 35 eta 32 amaitu zen partidua. Seniorrak eta gazteak be heldu ziren finalera.

Eskupelotan Lea Ibarra Motrollo eta Markinako Eskupelota Taldeek ez zuten lortu finalik irabazterik ohorezko eta senior mailetan. Markinako Eskupelota Taldekoek krepe baltzekin jokatu zituzten final guztiak euren kide zen eta lehengo asten hil zen Joseba Erkiziaren omenez.

Pala txapelketari dagokionez, Lea Ibarra Motrolloko Olatz eta Anek lortu zuten nagusien mailan txapela irabaztea.


PIPERPOLIS: “Izotzetan islatuak” euskal idazle gazteen lanak

Liberoamerika literatura sustatzeko ekimenak euskal idazle gazteen lanak bildu ditu “Izotzetan islatuak” liburuan estilo eta euskara aldetik. Liburuaz gehiago jakiteko gurekin izan da Leire Alonso editorea. Jatorrian Latinoamerikako literatura sustatze aldera jaio zen ekimena Bartzelonan, baina, iaz, arreta Euskal Herrian jarri eta bertan editore taldea sortu eta iragarri zuen euskal idazle gazteen lanak biltzeko asmoa. Horretarako deialdia ireki zuten, genero librean idatzitako testuak jaso eta ondoren hautatutakoekin liburu edo antologia moduko bat osatzeko.

https://bilbohiria.com/docs2/2020/Piperpolis/201006_piperpolis_liberoAmerika.mp3

Deskargatu hemen.


Amaia Romerorekin bat egingo du Iruñak gaur gauean

24 metro karratuko bi pantaila jarri dituzte Uharteko Itaroa merkataritza-gunean.

Amaia Romero nafarrak gaur gauean ospatuko den Eurovision jaialdian parte hartuko du Alfred Garciarekin batera. "Tu Canción" kanta abestuko dute eta gaueko bigarren emanaldia izango da.

Lisboako Altice pabiloiak hartuko du aurten Eurovision jaialdia, eta Ikusmin handia piztu du Nafarroako hiriburuan. Hori dela eta, ekitaldi hau pantaila erraldoietan emitituko dute Iruñean.

Uharteko Itaroa merkataritza-gunea arduratuko da horretaz, eta bi pantaila erraldoi prestatu ditu Eurovision jaialdia zuzenean jarraitzeko. Pantaila horiek 24 metro karratuko neurria daukate eta Fun&Food gunean jarri dituzte.

Bertara hurbiltzen diren guztiek izango dute emanaldiaz gozatzeko eta nafarra animatzeko aukera.

Jaialdia gaueko 21:00etan hasiko da.

Gaztean elkarrizketa

Gazteak atzo bertan Alfred eta Amaia elkarrizketatu zituen eta Itoizen "Lau Teilatu" abestia kantatzera ausartu ziren:


Pelotariak Astigarragan, palistak Zestoan

Bi partidu jokatuko dituzte pelotari astigartarrek, asteburu honetan; eta biak ere, Txomiñeneko frontoian bertan izango dituzte. Infantil mailakoak dira, eta gaur jokatuko dute, arratsaldeko 17:30etan hasita: Añorgaren kontra aurrenekoan, eta Hernaniren kontra bigarrenean.

Palistek, berriz, Zestoan daukate zita, mutilen 3garren mailan. Gaur jokatuko dute, arratsaldeko 16:00etan, Zestoaren kontra.


Udalak Santa Klarako bizilagunekin adostu ditu bidegorriak eragingo dituen trafiko aldaketak

Herritarren parte-hartzeari bide emanez, Azkoitiko udalak Santa Klarako bizilagunekin adostu ditu auzoaren eta Ugarte-Igarango igerilekuak lotuko dituen bidegorria jartzeak eragingo dituen trafiko aldaketak.

Udala bertako bizilagunekin bildu da bidegorria jartzeak eragin ditzakeen eragozpenak tarteko. Izan ere, txirrinduei tokia egiteko derrigorrezkoa da hainbat kale norabide bakarreko bihurtzea estuegiak baitira.

Hau horrela, udal arduradunek auzoko bizilagunekin harreman zuzena izan dute pairatu ditzaketen ondorioengatik. Bi bilera izan dituzte. Lehenengoa bidegorriari buruzko xehetasunak emateko eta horrek eragingo lituzkeen trafiko aldaketak azaltzeko egin zen, bizilagunen iritzia ezagutzearekin eta haien iradokizun eta ekarpenak jasotzearekin batera.

Lehenengo bileraren balorazioa egin ostean, Udalak bigarren bat antolatu zuen. Bertan hiru proposamen aurkeztu zizkien auzokoei, gustukuen zuten planteamendua bozkatzeko aukera emanez.

Adostutako proposamenaren arabera, Klara Donea auzoko ondorengo kaleak norabide bakarrekoak bihurtuko dira:

Santa Klara kalea: 14 eta 28 zenbakien arteko tartea eta 39etik 55era artekoa (Azpeitirako norabidea)

Ubaiar auzunea: 1 eta 12 zenbakien arteko bide tartea (Azpeitirako norabidea)

Ubaiar auzunea: 13-22 23-36 etxebizitzen pareko bide tartea (Auzmendi bidea norabidean)

Santa Klara 55 eta Ubaier auzunea 13 lotzen dituen tartea (Atano Izarraitz auzoa norabidea)

Auzoko gainerako kale eta kale tarteak norabide bikoitzekoan izaten jarraituko dute orain bezala.


Udalaren ohiko plenoa izango da ostegun honetan

Zumaiako Udaleko ohiko plenoa egingo da irailaren 26an, ostegunean. Bilkura arratsaldeko 18.00etan hasiko da, udaletxeko pleno aretoan.

Irailaren 26ko plenorako gai-ordena:

1. Aurreko bileretako akten onarpena

2. Udalbatzako ordezkarien izendapenaren aldaketa Udalak ordezkatua egon behar duen era guztietako organo kolegiatuetarako (Eskola Kontseitua eta Urola Kostako Mankomunitatea)

3. Ogasuna:

3.1 Irizpenak:

3.1.1 Udalaren eta Kirol Patronatuaren kontu orokorra onartzea

3.1.2 12 kreditu aldaketa onartzea

3.2 3/2019; 4/2019; 5/2019 erreparo orrien eta horien alkate dekretuen erantzunaren berri ematea

3.3 2019ko exekuzioaren berri ematea

3.4 11. kreditu aldaketaren ondoren aurrekontu egonkortasuna eta gastu araua ez betetzearen ondorioz txostenaren berri ematea

3.5 2019ko 2. hiruhilabeteko ordainketaren bataz besteko epearen berri ematea

3.6 Udalaren 2019ko 3,4, 5, 6, 7, 8, 9, 10 eta 11. kreditu aldaketen kontu ematea

4. Hirigintza: Irizpena: 03 HA-Odieta-San Jose-San Juan egoitza plan bereziaren behin betiko onartzea

5. Pertsonala: Irizpena: Zumaiako Udaleko eta Zumaiako Kirol Patronatuko langileen ordainsariei, 2019ko uztailaren 1eko eragin datatik %0,25eko igoera onartzea

6. Proposamena: EH Bildu Udal taldearen izenean aurkeztutakoa: “Nafarroako erdialdeko uholde larrien aurrean akordioa”

7. Eskari-galderak

2019/09/26 Ohiko osoko bilkurarako deialdia


Txikienek eginiko munstro erakusketa ikusgai, Plazida Otaño liburutegian

Txikienek azken hilabeteotan eginiko munstroen erakusketa ikusgai jarri dute Plazida Otaño liburutegian. Motxila ibiltaria ekimenaren baitan jarritako misioari erantzunez, familia giroan egindako lanak dira. Ederrak eta bitxiak. Ekainaren 29ra arte egogo da erakusketa liburutegian.

Azken hiru hilabeteetan, 70 familiak eraman dute Motxila ibiltaria etxera eta denera, 122 umek hartu du parte. Antolatzaileak eskertuta daude, ekimenak izan duen arrakastarekin. Uda pasa ostean, Motxilek berriz ere bidaiari ekingo diotela aurreratu dute eta nola ez!, misio eder eta berri batekin batera, txikienek ipuin, filma eta musika paregabea izango dutela jakinarazi dute, irakurketa eta entzumenaz gozatzeko.


Bereizketa asko erraztuko duen legea onartu du Frantziak

2005etik aitzina laburtu egingo da bereizte prozesua Lapurdi, Nafarroa Beherea eta Zuberoan


Francisco Maria Escudero: “Jarduerekin bat egin duten guztiek bihotzez egin dute”

Francisco Maria Escudero; Hiriko musika kontserbatorioko zuzendaria

(Argazkia: Estitxu Zabala)

Ehun urte izango lituzte egun Francisco Escuderok, baina duela hamar urte hil zen; Sekulako oinordetza utzi du euskal musikagintzan, eta horren ezagutza zuzena du izen bereko bere semeak, aita zuelako eta musika munduan guztiz murgilduta dagoelako.

Hunkituta bizitzen ari da bere aitaren jaiotzaren mendeurrena Francisco Maria Escudero Eizagirre (Zarautz, 1956). Izan ere, Escudero maisuaren lana goraipatzeko asmoz, hainbat erakundek bat egin dute musikagilea omentzeko, jarduera anitzak antolatuz. Lau seme-alaba izan zituen Francisco Escuderok, eta Francisco Maria izan da aitaren musikarekiko zaletasunaren lekukotza jaso duena. Egun, bere aitaren izena daraman Donostiako Musika Kontserbatorioko zuzendaria da, eta bertan jaso du IRUTXULOKO HITZAren bisita.

Hainbat jardunaldi antolatu dituzue Francisco Escuderoren mendeurrena ospatzeko. Aurkezpenean, ordea, orain arte zure aitak ez duela merezitako garrantzia jaso esan zenuen.

Hori esaten dudan guztietan, kontuz esaten dut. Izan ere, nire aitaren obra guztiak grabatuak daude. Nik ez dut esaten bere obrak interpretatu ez direnik. Hala ere, musikologo guztiek musika horrek duen garrantzia ikusi duten arren, denbora tarte askoan oso gutxitan entzun da bere lana; eta ez dakit zergatik. Urte asko itxaron behar izan dira, bapatean sinfonia bat entzuteko. Batzuetan erakundeetako arduradunek ez dute zabalkuntza horretan lagundu, eta beste batzuetan bai. Adibidez, Euskadiko Orkestra Sinfonikoan, kudeatzaile bat edo bestea egon, nire aitaren lana gehiago edo gutxiago sartzen zuten. Beti eskertu beharko diot Euskadiko Orkestra Sinfonikoari nire aitarengatik egindako lana; beti onartu izan dut, baita jende gehiagoren lana ere. Zabalkuntzari dagokionean, ordea, musikari askok ez dutela ahal zuten guztia egin uste dut.

Nola bizitzen ari zara zure aitaren jaiotzaren mendeurrena?

Hunkituta, hunkituta. Asko betetzen nau musikari profesionalak izan gabe maitasunetik lan egin duten pertsonen lanak. Jarduerekin bat egin duten guztiek bihotzez egin dute; eta hori nabaritu egin da. Nire arreba da gehien sufitzen duena, Zaragozan dagoelako. Ni ekitaldi guztietan egoten saiatzen naiz. Nire ama ere oso arduratua dago guztiarekin, baina oso pozik.

Jardueraren batek bereziki hunkitu zaitu?

Zintzo erantzungo dizut. Zarauzko abesbatzaren jarduera guztiak oso hunkigarriak izan dira. Talde amateur batek bultzatu du guztia, eta lanaren eta maitasunaren bidez egin dute guztia. Itziar Larrinagari ere asko eskertu behar diot egindakoa. Sekulako dokumentazio lana egin baitu.

Zu ere zure aitarengatik lanean ari zara, ezta?

Bai, ahal dudan guztia egiten dut, galdera asko egiten baitizkidate. Profesional moduan lan egiten dut, eta nire aita zela alde batera uzten saiatzen naiz. Euskal musikagile moduan lantzen dut.

Nolakoa zen zure aita?

Pertsona arduratsua zen eta oso gertukoa. Nire amak oso ongi ulertzen zuen eta bere bizitzako pertsona gakoetako bat izan zen. Lan asko egiten zuen kontserbatorioko zuzendaritzan, eta lau seme-alaba hezi zituen. Gainera, lanean oporrak zituenean, konposatzeari ekiten zion, ez zituen oporrak hartzen. Berak nahi zuen bizitza egin zuen, bere eginbeharra konposatzea zela uste baitzuen. Etxean, atseden hartzen zuenean, boxeoa, zezenketak eta westernak ikustea zuen gogoko. Horrek bere egunerokotasunetik alde egiten laguntzen zion. Niretzako jenio bat izan zen. Berak ez zuen gidatzen, eta 18 urte bete nituenean, auto bat erosi zidan, bera alde batera eta bestera mugitzeko.

Nola egiten zuen lan?

Partituren azpian kartoi handi batzuk jartzen zituen, eskutako izerdiarekin ez zikintzeko. Askotan, bost edo sei noten zirriborroekin laburtzen zuen orkestra oso batentzako partitura. Berak bakarrik ulertzen zituen zirriborro haiek. Bere lanengatik guztiek esaten dute sekulako kolorea dutela. Erraztasun handia zuen eta bere ikasleak oso gustura egoten ziren bere eskoletan.

Nola definituko zenuke musikari moduan?

Gizatasun handiko pertsona zen, emozio handikoa eta musikari dagokionean teknika handia zuen. Asko ikasi zuen eta musikaren lengoaian asko sakondu zuen. Bereziki, musika egiten zuenean, emozioa eta melodia nabarmentzea zuen gogoko. Bizi zuen garairako artista aurreratua zen, ingurukoekin alderatuta. Nire aita sekula ez zen goi mailako gizartean ibili, eta askok agian bere akats handiena hori izan zela diote. Ez zuen inoren atzetik ibili nahi izaten. Baloratu nahi bazuten, bere musika hor zegoela esaten zuen.

Bere obra guztietatik baten bat nabarmenduko zenuke?

Bere lanaren adarretako bat nabarmenduko nuke; Hari laukotea, Piano kontzertua, Illeta, Zigor opera, Sinfonia sakroa, Bi liderrak eta akordeoi orkestrarako Fantasia Geosinfonikoa, bereziki. Bestetik, berak konposatutako azken obra, perkusiorako Txorimalo izan zen, 1998an. Zergatik? bere ustez denek genuelako uxatu nahi genuen norbait. Obra hori polita eta orijinala da.

Nola jaso zenuten etxean aitarengandik musika zaletasuna?

Guztiei musika ikasketak ematen saiatu zen, baina nik bakarrik bukatu nituen ikasketak. Nire anaia Albertok beti esaten du berak badakiela gure aita musikagile handia zela, baina berak aita moduan oroitzen duela. Pianoa jotzen ikasi nuen, eta nirekin oso zorrotza zen. Asko entseatzeko esaten zidan, eta akatsengatik errita egiten zidan. Bere garaian nahiko pianista ona nintzen, baina beste bide bat hartu nuen, musikologian berezituaz.

Noiz hasi zinen kontserbatorioan lanean?

Oso gaztea nintzen. Prestakuntza ona nuen, eta 23 urte besterik ez nituela irakasle hasi nintzen. Nire aitak beti babes handia jaso zuen nigandik. Kontserbatorioari aitaren izena jarri genion, musikari ona izateaz gain, hezkuntzarekin sekulako konpromisoa izan zuelako.

Zer falta da egiteko zure aitaren omenez?

Dagoeneko egin dira bere musikaren inguruko gogoetak eta jardunaldiak, baina alde teknikoagotik landuko nuke. Adibidez, mintegi bat, Francisco Escuderok konposatzeko zuen moduaren inguruan. Nolakoa zen bere lengoaia armonikoa, zer aztertu zuen intrumentuen lengoaiaren inguruan… orokorrean hitz egin izan da, baina ez berak irakasle bezala lantzen zuenaren inguruan. Zain nago etorkizunean nire aitak armoniaren eta konposizioaren inguruan egindako idatziak argitaratzeko.

Zure seme bat musika ikasketak egiten ari da, ezta?

Bai, Davidek biolina jotzen du. Musikenen ikasketak bukatu zituen, eta orain Bruselako goi mailako ikastegi batean dago. Abenduan, aitaren hainbat obra joko ditu. Horietako bat, Musikeneko orkestrarekin joko duen Sinfonia sakroa da.


Andoaingo Udal egutegiko argazkilariak

Andoaingo Udal egutegia banatzen hasi orduko, interes bizia pizten da herrikideen artean. Udalak herri mailako lehiaketa bidez bildu ditu argazkiak, azken bi urteotan. Hauexek egutegiko argazkilarien lekukotzak.

Sari banaketa ekitaldia egin zuten Basteron, abenduaren hasieran. Argazkia ateratzeko ekimena oso bestelakoa izan zen, argazkilari batetik bestera.

Manuel Casellas, urtarrila

"Ez naiz hemengoa, andaluziarra baizik. Eta ulertzekoa denez, nire begiek gutxitan ikusi dute elurtea. Normalki ez daukazunak eragiten dizulako arreta. Zumea plazan bizi naiz, eta balkoitik aterata dago argazkia. Emaztea da bertan ageri den modeloa. Ez nuen nahi leku jakin batekin erraz identifikatuko zen paisajea izatea, eta uste dut lortu nuela".

Jose Angel Amuchastegui, otsaila

"San Martin eliza Andoaingo elementu esanguratsuenetakoa izan zitekeela pentsatu nuen, eta horri heldu nion. Ideia batzuk buruan bueltaka zebilzkidan, bi batik bat: zaharra eta modernoaren arteko kontrastea, eta, denboraren joana. Eta bi ideia horiek, askorako ematen duen elizaren eraikineko harriekin lotu nituen. Denboraren tunela kontzeptuarekin geratu nintzen azkenean. Argazki perfektua gogoan, elementuek bat egin zuten".

Aitor Alkain, martxoa

"Herrian ezezagun samarra den Ubarango zubiari bota nion begia. Beti erakarri izan nau. Alde batetik harrizko egitura dauka, eta bestetik, berritua dago. Txanponaren bi aurpegi, erabat desberdinak.

Zubia kokatzen den Ubaran bailara bisitatzera gonbidatu nuke edonor. Merezi du, argazki kamera gainean eraman, ala ez. Argazkiak zuk nahi duzuna erakutsi dezakeela uste dut. Une jakin batean biltzen diren hainbat elementuk emaitzean eragina dute: eguneko argi naturala, zeure egoera animikoa, lekuak pizten dizkizun oroitzapenak..."

Natalia Artetxe, apirila

"Andoaingo paisaia bereizgarrienetakoa da Unanibiako zubia. Tipikoa izan daiteke argazkia besterik gabe, baina paperezko ontziak, bere txikitasunean, protagonismoa hartzen du. Akaso horrek ukitu berezia ematen dio. Harri artean, nola edo hala, jarri nuen kamera. Txuri-beltzaren zale amorratua naiz, eta argazkia horrela atera nuen".

Xabier Huitzi, maiatza

"Maiatza Andoaingo jai guztien hasiera markatzen duen hilabetea da. Musika Bandako instrumentistak ageri dira, musika delako kalean festa jartzen duen elementua; gainera, musikariak Luis Fracaren Andoain martxa jotzen ari ziren instantean harrapatu nituen. Erretratuak egiterako orduan pertsonak agertzea dut gogoko, eurak izan daitezela protagonista, paisaiak baino gehiago".

Itziar Gutierrez, ekaina

"Edari lata batekin egin nuen, solarigrafiaren teknikaz baliatuz. Magia moduko zerbait da, ez baitakizu zer aterako den. Goikoplazan laugarrengo pisuan bizi diren aitona-amonen balkoitik atera nuen, elizari begira baitago. Balkoiko hormara itsatsi nuen lata, eta sei hilabeteko prozesua izan zen: udan jarri eta neguan kendu. Marra horietan euriaren edota eguzkiaren ibilbidearen arrastoak aurki daitezke..."

Hilario Rodeiro, uztaila

"Belen Veiras emaztea eta bion arteko kontua izan zen. Plazaolako bidegorritik oinez gabiltzanetan, zubiak beti piztu izan digu arreta berezia. Behin baino gehiagotan joan behar izan genuen argazkia ateratzera. Kamioirik gabeko egunean, argi zoragarriko eguna egokitu zitzaigun".

Xabier Alkorta, abuztua

"Zenbaitentzat zatarra da, Lasarte-Oriatik Andoainera, N1 errepide bazterrean dagoen Belkoaingo harrobi zaharreko eraikina. Niretzat badu xarma, eta horrexegatik aukeratu nuen. Berriki margotu dute, baina nik aurretik egin nion argazkia. Gau batean izan zen, flasha erabili gabe".

Juanan Lazkano, iraila

"Baztertuta geratzen da Sorabilla, eta Andoaingo auzo hori aldarrikatu nahi izan dut. Irailarekin identifikatzen dut batez ere Sorabilla, festak ospatzen direlako orduan. Iraganean tradizio izan zuen oilasko jokoaren ordez, bizikleta jarri nuen. Oilasko jokoaren ordez, bizikleta jokoa. Kamera estenopeikarekin lortu nuen argazkia. Errebelatu ostean, orduan ikusten duzu emaitza".

Julian Guerrero, urria

"Lasarte-Oriatik natorren bakoitzean, begiak eskuin aldera joaten zaizkit, txoratuta geratzen naiz azaltzen zaigun paisaia bukolikoarekin: ibaiaren ur emaria beherantz, basoa alde banatan, etxea urrunean... Behin, autoa bazter batean aparkatu eta halaxe atera nuen argazkia; oraindik ezkutatu ez zen egunsentiko argi polit horrekin osatu nuen erretratua. Uste dut lortu nuela erabateko armonia batzea".

Roberto Trutxuelo, azaroa

"Kamera estenopeikarekin atera nuen, etxean egindako kaxa batekin, alegia. Teknika artesanala da: minutu eta bost minutu artean itxaroten duzu zuloa edo objetiboa irekita argia sar dadin, eta gero etxean errebelatu egiten da. Zergatik Santakrutz? Auzo horretan hazi naiz, eta inguruak sentimentalki lotzen nau. Gogoan dut, adibidez, bataioetan elizaren atarian zer nolako txanpon festa edukitzen genuen. Aita eta osabaren argazki erakusketa jarri den urtean saritu izanak esanahi berezia dauka niretzat, etxetik jaso baitut argazkigintzarako zaletasuna".

Jon Aizpurua, abendua

"Aurtengo Errege egunekoa da erretratua. Egundoko elurtea bota zuen. Herria den-dena paralizatuta geratu zen, eta emaztea eta biok Plazaolako bidegorrian barrena abiatu ginen. Kamera lurrean jarrita argazkiak ateratzea dut gogoko, gertutasuna islatzen delako. Eta horrelaxe egin nuen. Irudiaren erdian dagoen pertsona emaztea da. Zeru zabalean, berriz, ilargia ageri dela ematen du, baina efektu optikoa baizik ez da. Farola bat da, inguru guztiari argia ematen diona. Argi horrek horiztatu egiten zidan argazki guztia, eta zuribeltzera pasa nuen".


Ze garrantzia du denbora libreak? Horri buruz ariko dira asteartean Goiz Eguzkin

Maitane Fernandinok hitzaldia emango du datorren asteartean Goiz Eguzki jubilatu etxean. Ze garrantzia du denbora libreak? Eta bizitzako aisialdi aktiboa da hitzaldiaren izena, eta arratsaldeko 17:00etatik aurrera emango dute elkartean bertan.


Donostiako Anoeta estadioko zertxa bat jasoko dute, eta trafikoan eragina izango du

Anoetako espaloiaren ondoan ospitalegunera joateko dauden bi erreiak itxi egingo dituzte. Behin-behineko errei bat irekiko dute Zorroaga pasealekutik.

Donostiako Anoeta estadioa birmoldatzeko lanak direla eta, azken asteotan estadioaren iparraldeko aldean prestatzen joan diren zertxa handia igoko dute gaur. Hori dela eta, bi garabi handi prestatu dituzte zertxa igotzeko. Horrenbestez, trafikoan hainbat aldaketa egongo dira.

Gaurtik aurrera, Anoetako espaloiaren ondoan ospitalegunera joateko dauden bi erreiak itxi egingo dituzte segurtasuna bermatzeko. Behin-behineko errei bat irekiko dute Zorroaga pasealekutik, Begiristain Doktorea kalera bidea zabaldu eta ospitalegunera joan ahal izateko.

Halaber, Anoetako kirol eremurako sarbidea itxi eta oinezko sarrera bat jarriko dute. Izan ere, iparraldeko zelaigunea ere itxi egingo dute segurtasunagatik.

Beraz, Anoetara sartu nahi duten oinezkoek Zorroaga pasealekutik joan beharko dute, Anoeta hoteleko espaloiarekin lotzen duen sarbide alternatiboa antolatu baitute handik. Atano III frontoitik ere sartu ahal izango da oinez.

Ospitalegunetik Madril etorbidera edo Errondo pasealekura doazen ibilgailuek eta garraio publikoek Zorroaga pasealekura bira egin beharko dute derrigorrez, Toribio Alzaga glorietatik Aita Donostia plazara bueltatu eta ohiko bidea errekuperatzeko. Aldaketa horiek ostegunera arte mantenduko dituzte.


McOnak eta Betagarri taldeek 'Udaberria martxan' jarriko dute

Horiez gain, herriko zenbait musika taldek rock doinuez blai ipiniko dituzte Ordiziako kaleak.

'Udaberria martxan' ekimenak dantzan ipiniko du gaur Ordizia. Betagarri eta McOnak zuzenean arituko dira 23:00etatik aurrera frontoi txikian. Halaber, herriko zenbait musika taldek alde zaharreko txokoak girotuko dituzte.

Honako banda hauek osatuko dute kartela: Starblues, Twin Melody, Skalopek, Apostasia, T3rna, Cabbage City Rockers, Hergans, Zutik Dirau, Ekeko El Perro, Nazarenos del Norte eta Sukarra 37.

Jaialdia 19:00etan hasiko da, eta zuzenekoetarako sarrera doakoa izango da.


Institutuaren 50. urteurreneko kontzertuak

URRETXU // Iparragirre institutukoek kontzertuak antolatu dituzte gaurko, 50. urteurreneko ekitaldien barne. Kontzertuak Areizaga-Kalebarrenen izango dira. 19:30ean Secundino Es- naola musika eskolako hiru taldek joko dute: Big Band-ak, talde instrumentalak eta trikitilariek. 23:00etatik aurrera, berriz, pop-rock kontzertuak egongo dira. Hiru taldek joko dute: Gatazka, Trikuarri eta Sukarra 37.


Bigarren Hezkuntzako 250 ikasle, euskeraren aldeko lip dubean

euskeraren egunerako zerbait berezia egin nahi, eta lip duba grabatzea erabaki zuten Bigarren Hezkuntzako ikasleek. Bost hilabete pasa dira ordutik, eta Karmelo Labakako Gizarte eta kultura animazioko ikasleek lagunduta, bukatu dute hasitako lana. 250 ikaslek hartu dute parte euskeraren aldeko lip dubean. Guztia Santa Barbarako eraikinean grabatu dute, albokaren doinupean. Ikusi nahi duenak animazaitez.blogspot.com helbidean du.«Zaila izan da, baina esperientzia ona»

Karmelo Labakan Gizarte eta kultura animazioko zikloa dagoela aprobetxatuta, euren laguntza eskatu zuten Santa Barbarako ikasleek. Hauek ezin ezetzik esan, eta lip dubaren produkzio guztiaz arduratu dira. Olatz Etxebeste eta Joseba Sanz irakasleak izan dituzte lagun, eta azken honek azaldutakoaren arabera, proiektua ez da erraza izan: «ez da lan makala izan; 250 ikaslek agertu behar zuten, eta antolamendua, gidoia, musika, zein non jarri... dena hartu behar zen kontuan». Zikloa 24 ikaslek ikasten dute, eta hauek hiru taldetan banatu dituzte, lana behar bezala antolatzeko: «talde kreatiboa, logistikoa eta teknikoa aritu dira lanean. Kreatiboak guztia antolatu du; logistikako taldea koordinazioaz arduratu da; eta teknikoa grabazioaz eta ondorengo produkzioaz».


Ander Gonzalez sukaldariaren bisita, gaurko 'B aldea' saioan

Bihar, berriz, 'Gaztea Cover' saioari egingo diote lekua 'B aldea'n, eta John Berkhouteri egokituko zaio nazioarteko artista baten kantua moldatzea.

Gaurkoan, gonbidatu berezi batekin iritsiko da 'B aldea' saiora Iñigo Kojo. Hain zuzen ere, 'Sukaldari' saioan aritutako Ander Gonzalez ekarriko du gurera Gazteako sukaldariak. Egun, 'No es país para sosos' saioko gidarietako bat da Ander Gonzalez.

Ohi bezala, Xabier Doncelek eta Ainhoa Urretabizkaiak bi kantu proposatuko dituzte, eta abestioi usaina zein zaporea jartzeaz arduratuko dira sukaldariak. Sharon Van Ettenen "Your Love is Killing Me" izango da Xabik egingo dien proposamena, eta The Problem With Templetonen "Like A Kid", Ainhoarena.

Bihar, "Gaztea Cover" saioa izango dute ardatz. John Berkhout izango da oraingoz estudiotik igaroko den azken artista, baina hurrengo denboraldiari begira ateak zabalik utzi dituztela esan dute Ainhoak eta Xabik.

Bukatzeko, ostegunean, entzuleen kantuak "orbitan" jarriko dituzte, eta Bassmatti & Vidaur taldetko Giorgio Bassmattiren bisita jasoko dute.


Errenteria-Oreretako taldeen partidak (2015-03-13)

FUTBOLA

Gizonen Erregional Ohorezko Maila

Antzuola-Touring (bihar, 16:30ean).

Emakumeen Lurraldeko Kopa

Ilintxa-Touring (etzi, 18:00etan).

Gizonen 1. Erregionala. Igoera Fasea 2. multzoa

Irun 1902-Beti Ona (bihar, 18:00etan).

Gizonen 1. Erregionala. Kopa. 1. Multzoa

Landetxa-Orereta Kafe (bihar, 15:30ean).

Gure Txokoa-Touring (bihar, 12:00etan).

ESKUBALOIA

Gizonezkoen Espainiako Lehen Maila

Ereintza-Hondarribia (bihar, 19:30ean).

Gizonezkoen Euskal Liga

Ereintza-Ordizia (etzi, 12:00etan).

Emakumeen Euskal Ligako 2. faseko 4. multzoa

Ereintza atsedena du.

ARETO FUTBOLA

Gizonezkoen Lurraldeko Lehen Maila

Tellatuberri Zaldibia-Beti Ona (bihar, 17:00etan).

Inter Katereia Eder-Gamon Lete Itzulpena (gaur, 21:10ean).

Gizonezkoen Bigarren Maila

Iurre-Gamon Aker (gaur, 20:30ean).

Gizonezkoen Hirugarren Maila

Gamon Izadi Jazz-Donibane Pari Berri (gaur, 21:15ean).

Zurt-Ostiko (bihar, 16:00etan).

SASKIBALOIA

Emak. Lurraldeko Liga. A-1. 3. taldea.

Oiarso-Bera Bera Gros (bihar, 16:00etan).

Gizonezkoen Hirugarren Maila. A-2 4. taldea

Cafes Aitona Askatuak Magikoak-Gamon Bidania (etzi, 12:00etan).


Martxoaren 20an, flash mob grabaketa Zubietan

Martxoaren 20an, flash mob grabaketa Zubietan


Jean Jacques Lasserre zentrista hautatu dute Pirinio Atlantikoetako presidente

Eskuineko 31 kontseilarik bozkatu dute Lasserreren alde; Marie-Pierre Cabanne sozialistak hogei boto jaso ditu, eta EH Baiko Alain Iriartek, bi. Boto zuri bat ere izan da.

Ez da ezusterik izan Pauen (Okzitania) egindako bozketan. Jean Jacques Lasserre Pirinio Atlantikoetako presidente izango da berriz. 2001etik 2008ra ere hura izan zen Pirinio Atlantikoetako burua, eta kargura itzuliko da

Eskuineko akordioak proposatzen zuen hautagaia zen Lasserre, eta eskuineko 31 kontseilarik eman diote botoa —32.ak boto zuria eman du—. Sozialisten hautagai Marie-Pierre Cabannek hogei boto lortu ditu, espero gisan. Eta Alain Iriart EH Baiko hautagaiak, bi.

Aldaketa bat ekarriko du halere Lasserren lehendakaritzak, proposamen berri batekin hartu baitu kargua. Orain arte 15 lehendakariorde zirelarik, lau baizik ez lirateke oraindik aitzina. Horien artean euskal herritar bakarra: Max Brisson (Miarritze, UMP). Beste hiru lehendakariordeak biarnesak izango dira: Denise Saint-Pe (Ortese aldeko eskuin anitza), Charles Pelanne (Ipar Ekialdeko Biarnokoa, UDI) eta Josy Poueyto (Paue 3, Modem).


Telebista Internetera lotzeko gailua etxeetara eramango du Euskaltelek

Deskodegailua 4k irudirako prest dago, eta Android aplikazioak erabiltzeko bide emango du.


Rajoyk onartu egin du Sanchezekin biltzea

Alfonso Alonso ministroak aurreratu duenez, Espainiako jarduneko presidenteak ondorengo mezua helaraziko dio Sanchezi: 'presidente izaten jarraitzeko asmoa duela, ez duelako beste aukerarik ikusten'.

Mariano Rajoy Espainiako jarduneko presidenteak onartu egin du Pedro Sanchez hautagai sozialistarekin biltzea, azken hori Gobernu berria osatzeko egiten ari den negoziazio-errondaren baitan. Alfonso Alonso Osasun ministroak eman du bileraren berri, komunikabideen aurrean egindako agerraldian.

Alonsoren arabera, mezu bat helaraziko dio Rajoyk Sanchezi; presidente izaten jarraitzeko asmoa duela jakinaraziko dio, beste aukerarik ez duela ikusten nabarmenduz.

Felipe VI. erregeak Gobernu berria osatzeko agindua eman ondoren, joan den astean hasi zen Sanchez alderdietako ordezkariekin bilerak egiten, eta jarduneko presidenteari ere egin zion biltzeko gonbita.

Rajoyk joan den larunbatean iragarri zuen bilerara joango zela, eta Sanchezi "errespetuz" erantzungo ziola. Alonsok gaur jakinarazi duenez, asteazkenean egingo da bilera hori, non egingo den zehaztu ez duen arren.

Rajoyk bezala, Alderdi Popularrak ere Espainiako Gobernuko presidentetzan jarraitzeko asmoa duela berretsi du Osasun ministroak.


19,2 milio euroko irabaziak izan ditu Tubos Reunidos enpresak 2012ko lehenengo 9 hilabeteetan

19,2 milio euroko mozkin garbiak lortu ditu Tubos Reunidos enpresak urtarril eta iraila bitartean. Hala, 2011an baino %5 gehiago irabazi du enpresak, urteko lehenengo 9 hilabeteetan betiere. Denbora tarte horretan 46,4 milioi eurora igo da enpresaren explotazio irabazi gordina (Ebit), iazko baino %5,2 gehiago.

19,2 milio euroko mozkin garbiak lortu ditu Tubos Reunidos enpresak urtarril eta iraila bitartean. Hala, 2011an baino %5 gehiago irabazi du enpresak, urteko lehenengo 9 hilabeteetan betiere. Denbora tarte horretan 46,4 milioi eurora igo da enpresaren explotazio irabazi gordina (Ebitda), iazko baino %5,2 gehiago.

Enpresak iragarri du datozen hilabeteak zihurgabetasun “maila altu” bate gongo dela, Europako merkatuen “egoera ahularen” testuinguruan. Hala ere, epe ertain-luzerako ikuspegia “positiboa” izaten jarraitzen duela azaldu du, energia sektoreko enpresa handienak “kaltegabe” jarraitzen dutelako. Energia sektorea da Tubos Reunidosen ekoizpenaren erosle nagusia, enpresak berak azaldu duenez.

Hortaz gain, enpresak jakinarazi du finantzaziorako eta produktuaren ekoizpenerako “proiektu garrantzitsuak” jarri direla martxan. Inbertsio horiek guztiak aurrerakuntza Plan Globalaren baitan kokatzen dira.


Futbolak, aizkolaritzak eta pilotak osatuko dute gaurko kirol-eskaintza EiTBn

'ETB Kantxa' tarteak Bilbotik zuzenean eskainiko du Urrutikoetxeak eta Ezkurdiak Lau t'erdiko Txapelketan jokatuko duten partida.

12:00etan hasiko da kirol-jardunaldia Iberdrola Ligarekin. Bartzelonatik zuzenean, Euskal Telebistak Espanyol eta Athleticen arteko norgehiagoka eskainiko du. Naxari Altuna eta Larraitz Lucas arduratuko dira kirol kontaketaz.

16:00etan Aizkolarien Bigarren Mailako Txapelketa izango da ikusgai. Pedro Mari Goikoetxeak eta Jose Etxebestek egingo dute jarraipena.

Azkenik, 17:00etan, 'ETB Kantxa'ren txanda izango da, Bilbotik zuzenean. Jaialdia binakako partida batekin hasiko da: Retegi-Rezusta / Elezkano-Martija. Ondoren, Lau t'erdiko Txapelketari helduko diote Urrutikoetxeak eta Ezkurdiak. Eguna amaitzeko, beste binakako partida bat: Elordi-Irusta eta Ugalde-Ruiz izango dira aurrez aurre. Xabier Euzkitze, Joxean Tolosa eta Elena Azpeitia izango dira esatariak.

Kirol-jarduera guztiak ETB1en eta eitb.eus-en izango dira ikusgai.


[IRITZIA] Gora txalo horiek!

Zaindu, elikatu, itxoin. Gainean jauzitako egoerak ispiluaren aurrean kokatu gaitu eta baita norberarengandik besteak zer espero duen agerian utzi ere. Baserriaren munduan, batzuentzat feria politak apaintzeko baino ez omen gara onak. Besteentzat, aldiz, gehien maite dutenen isolamenduan elikaduraren oinarriaren lehenengo ziurtasun harresia.

Batzuen ispiluak elikatzen dien gainbalio jarioa ez eteteagatik duten ardura da islatzen duena. Ahaztuta ingurukoen osasuna arriskuan jartzea lan egitean, zeharo ezberdina dela odola xurgatzen diguten batzuen mesedetan egiten denean ala bizitza ematen diguten besteentzat egiten denean. Izate hutsak sortu omen digun gainbalio zorra ez digute barkatuko ez gaur ez bihar. Lizuna da.

Lurrak hamaikagarren abisua jo digun honetan, bihar-etzi; osotasuna ikusteko tartea hartuko dugu, beharrezkoa den aldaketarako, batzuek soberan zaudetela eta besteak faltan ikasi dugu gaur.

Ez izan beldurrik, gurenean biziko da betiko besteon mesedetan beraien hoberena eman duten horien kemena eta indartsuago aterako gara hemendik. Erosi genuen segurtasun ilusio faltsua hautsita, gure baitan daramagun hazi iraultzailea ernatuko da berriro, inoren baimenik etorkizuna eta duintasuna berreskuratzeko.

Gora herria! Gora bihotzak! Gora txalo horiek!


Gernika Hiria Emakumezkoen Txapelketan pilota partiduak ere jokatuko dituzte aurten

Gernika Hiria Emakumezkoen Txapelketa bigarrenez jokatuko dute irailaren 14an Urbietan, eta aurten, gainera, errugbi eta futbolean aritzeaz gain, pilotan ere jokatuko dute kirolariek.

Urbietan lehiatuko den txapelketak parekidetasuna suspertzea du helburu, eta hori azaldu du Irati Martinez Gernika-Lukoko Udaleko Berdintasun arloko zinegotziak: “Emakumeek kirolean duten rola azpimarratu beharra dago. Genero esterotipoei aurre egiten diete eta eredu bihurtzen dira. Hala, kirol munduan emakumeek duten rola aldarrikatu eta berdintasuna sustatuko dugu”.

Kirolak sexuaren, arrazaren, erlijioaren eta nazionalitatearen mugak gainditzen dituelako antolatu dute txapelketa, eta Gernika-Lumo emakumezkoen kirolaren topaleku bihurtu gura dute, “kirolak emakumezkoak eta gizonezkoak berdintasunean jartzen dituelako”. Hori horrela, Bizkai, Gipuzkoa eta Arabako kirolariei udalerrira hurbiltzeko gonbita egin diete Martinezek: “Gure herriko taldeetan parte hartzeko deia egiten diegu, izan ere, lehen mailako taldeak ditugu kirol esparru desberdinetan. Kirolarekiko kultura dago herrian, eta hori bultzatu eta sustatu beharra dago”.

Txapelketa joan den urtean egin zuten lehenengoz, eta iazko arrakasta ikusita aurten berriro egitea erabaki dute. Hala, Gernika Hiria Emakumezkoen Txapelketa etorkizunean egonkortuko den lehiaketa izatea espero dute, ohiko bihurtzeko xedea dauka-eta. Izan ere, urtez urte txapelketara kirol berriren bat gehitzeko asmoa dute antolatzaileek: “Etorkizunean beste pauso bat ematea da asmoa, beste kirolen bat txapelketara gehituz. Txapelketa hazi gura dugu; iaz errugbian eta futbolean aritu ziren kirolariak, eta aurten pilotan ere ibiliko dira”. Arkupe Pilota Taldearen arduradunen berbetan, Gernika-Lumon emakumezkoen pilota taldea dagoela ezagutaraziko dute txapelketaren bidez: “Emakumeen kirola sustatzeaz gain, herrian badagoela emakumeen taldea erakutsiko diegu udalerriko eta inguruetako bizilagunei”. Hala, nesken parte hartzea kirol desberdinetara zabalduko dute antolatzaileek. Izan ere, saskibaloian neska askok parte hartzen dutela uste dute, baina beste kiroletara ere hurbildu gura dituzte.

10:00etan hasiko da eguna kirolarientzat, eta 10:15ean Urdaibai Futbol Taldeak Durangoko Betiko Taldearen aurka jokatuko du. Norgehiagoka bukatuta, pilotarien txanda iritsiko da, eta hiru bikote ariko dira Urbietako Frontoi handian: Enara Gamindek eta Nagore Bilbaok batera jokatuko dute, baita Amaia Zarrabeitia eta Ainhoa Ruiz de Infantek ere, eta Gentzane Alday Izaskun Martinekin batera ariko da. Gernika RTko neskek berriz, Durangoko errugbilariak izango dituzte aurrez aurre 11:45ak aldera hasiko den norgehiagokan. Futbol eta errugbiko partidek 40 minutu iraungo dituzte.

Zaleen parte hartzea sustatu. Txapelketak gainera, atal herrikoia eta parte hartzailea izango du aurten. “Jendea emakumezkoen kirolera hurbiltzea da gure asmoa, eta horretarako kirol desberdinetan aritzeko aukera eman nahi diegu bertaratzen direnei. Izan ere, kirol topaketa bat da txapelketa”, azaldu du Martinezek.

Finkatutako partidak bukatuta, txapelketan parte hartzeko izena ematen duten kirolari eta zaleekin taldeak eratuko dituzte, eta 10 minutu inguruko jokaldiak gauzatuko dituzte. “Jendea gonbidatzen dugu gurekin jokatzera”, diote Urdaibai Ftko eta Gernika RTko jokalariek, eta irailaren 14an Urbietan elkar ikusiko dutela adierazi dute. Libe Lopez errugbilariaren ustez, parte hartzeari esker errugbian aritzearen esperientzia jaso dezakete parte hartzaileek: “Gure partida bukatuta, jendea gonbidatuko dugu gurekin jolastera, eurek zuzenean ikusteko zer nolako esperientzia den errugbian aritzea”.

Hala, Urbietara hurbiltzeko deia egin dute, “parte hartze barik ezingo litzatekeelako horrelako ekimenik bultzatu”. Parte hartu nahi duenak irailaren 9ra arte eman dezake izena, eta horretarako, 12 urtetik gorako gazteek hurrengo helbide elektronikora bidali beharko dute mezua: torneoberdi@gernika-lumo.net.


Ezker abertzaleak proposamen “historikoa” aurkeztu du “gatazka konpondu eta bakea lortzeko”

Anaitasuna kiroldegia leporaino bete du gaur arratsaldean. Proposamena bi arlotan oinarritzen da: batetik, Euskal Herriaren aitortzan (erabaki eskubidea jasota) eta, bestetik, Euskal Herriaren nazio erakundetzean (Hego Euskal Herriko autonomian, Nafarroak estatus propioa izango luke).

“Ezker Abertzaleak gatazka konpondu eta behin betirako bakea lortzea helburu duen proposamen historikoa zabaldu dio Euskal Herriari”. Halaxe definitu du gaur arratsaldean Iruñean aurkeztu duen proposamena ezker abertzaleak.

Leporaino bete du Anaitasuna kiroldegia, eta Euskal Herri berria leloaz hainbat pankarta eta bandera zeuden bertan, baita hamaika ikurrina eta Nafarroako bandera ere. Ezker abertzaleko buruzagien artean, bertan ziren Batasuneko Mahai Nazionalekoak, Rafa Diez LABeko idazkari nagusia edota Nekane Erauskin EHAKren Gasteizko legebiltzarkidea. Gerry Adams Sinn Feineko presidentearen mezu bat ikusentzun ahal izan dute Anaitasunan zeudenek bideo baten bidez.

Euskal Herriari urteetan “inposatutako markoak agortuta” daudela uste du ezker abertzaleak eta “aldaketaren premia hedatu” dela. Zentzu horretan, euskal herritarren hitza eta erabakian oinarritutako marko berriaren aldarrikapena “herri honen gehiengo zabal baten nahia da”. Eskuak “zabalik” dituela dio, “eta akordio eta konpromisoetarako prest” dela.

Proposamena bi arlotan oinarritzen da. Batetik, Euskal Herriaren aitortzan, erabaki eskubidea jasota. Bestetik, Euskal Herriaren nazio erakundetzean.

“Zazpi herrialdez osatutako Herri eta nazioa da gurea, eta bertan bizi garen guztiok, geure borondate eta erabaki librez, badugu eskubidea nazio honi bere instituzioak emateko eta horrela bere bizitza kulturalaz, ekonomikoaz, sozialaz eta hizkuntza politikaz erabakiak hartu ahal izateko. Gure nazio librearen izenean Europari eta munduari zuzentzeko eskubide osoa dugu”, dio lehen arloari dagokionez.

Erakundetzeaz, “Euskal Herri osoan instituzio komunak” garatzeko “oinarrizko” eskubidea aldarrikatzen du. “Herriaren aitortza ez ezik, zazpi herrialdeetako bizitza politikoa eta juridikoa egituratzeko instituzioak, herri gisa dagozkigun eskubide eta eskuduntza nahikoz hornitzeko ahalmena, eta bi estatuek eragiten diguten lurralde zatiketa instituzionalki gainditzeko bidea bermatuta behar dugu”.

Aurreko asteetan jakinarazi izan duen bezala, alde batetik, Araba, Bizkaia, Gipuzkoa eta Nafarroaren egituraketa politiko eta instituzionalaren proposamena egin du ezker abertzaleak, “lau lurraldeetako herritarren erabakitze eskubidean oinarritutako autonomia”.

Horren arabera, “bermatuta geratuko litzateke proiektu politiko guztiak (independentziaren aldekoa barne) ez soilik defendatu, baita gauzatu ere ahalko liratekeela, jendartearen gehiengoak era baketsu eta demokratikoan hala erabakiz gero”.

Gaurko esparru politiko eta instituzionaletik abiatuta gauzatuko litzateke marko berria, baina bere “izaera eta identitate historikoa kontuan hartuz, Nafarroak estatus propioa izango luke”.

Lapurdi, Nafarroa Beherea eta Zuberoaren egituraketa politiko instituzionalaz, ezker abertzaleak dio Frantziaren aldetik herrialdeon “aitortza instituzionala” behar dela, eta hor oinarrituta “proiektu politiko guztiak defendatzeko eta gauzatzeko aukera” eskaini behar dela. Hala, “hiru herrialdeentzat marko politiko eta instituzional berria” eskatu du. “Erabakitze eskubidea euskal herritarrengan utziko luke”.

Arnaldo Otegi Batasuneko bozeramaileak esan du Euskal Herriaren independentzia dutela helburu baina horretarako aurrez “marko demokratikoa” lortu behar dela. Marko horretan kokatu du proposamena.

Joko arau “demokratiko” eske

Ezker abertzaleak, horretarako denerako, “joko arau demokratikoak” exijitu dizkie Espainiako eta Frantziako estatuei: “Oraingo zatiketa inposatuaren ordez, soluzio demokratikoa, herritarren erabakian oinarritua. Oraingo apartheid eta bazterkeriaren ordez, iritzi eta aukera politiko guztien errespetua eta gauzatzeko berdintasuna. Oraingo gatazkaren ordez, marko demokratikoa”.

Ezker abertzaleak dio “konponbiderako eta bakerako proposamen eta ahaleginez beteriko ibilbide luzea” egin duela azkeneko 30 urteotan, 1976. urtean hasita. Orduan KAS Alternatiba aurkeztu zuen.


Gipuzkoarrak eta bizkaitarrak, palanka zeinek urrutiago jaurti

Urteko zitarik inportanteena San Joan jaien bueltan izaten badute ere, Hernaniko palankariek beste hainbat saio izaten dituzte urtean zehar, motorrak berotzen joateko. Urri bukaeran izan zuten hitzordu horietako bat: Etxeberri elkarteak antolatuta, Gipuzkoako eta Bizkaiako palankariak elkartu ziren Sagastialdeko pistan. Pike sanoa izan zen, azken teknikak elkarri erakutsi eta palanka zeinek urrutiago jaurti aritu ziren.


Hungariatik etorriko dira gaur kaldereroak, inauteriak iragartzera

Elur Txori elkartean egin dute hitzordua, 21:00etan, kale bueltan ateratzeko. Sandiusterri kalera joango dira lehendabizi, eta gero Kaxkoan barrena ibiliko dira, herria girotzen.

Kriseilu, lapiko eta pertzak eskuan dituztela, Hernaniko kaleetan barrena ibiliko dira gaur Hungariatik datozen kaldereroak. Inauteriak iragartzeko asmoarekin etorriko dira, azken mende laurdenean bezala, eta lapiku edo beste tresnarik konpondu nahi duenak, beraiei eman besterik ez du.

Ibilbide berria, aurten

Herniarrekin ondo moldatzen dira, hartu-eman berezia izan dute beti, eta aurten ere, hitzordua jarri dute, kale buelta elkarrekin egiteko. Elur Txori elkartetik aterako dira, gaueko 21:00etan, eta azalduko diren ehundaka herritarrei jakinarazi diete, komeni dela euren janzkerara egokituta joatea: kolorezko jantziak, trapuak buruan eta soinean, urre koloreko koilare, pultsera, eraztun eta belarritakoak... eta nola ez, herritarrak esnatzeko kriseilu, lapiko eta pertzak. Ibilbidea ere, berria dute: Elur Txoritik Sandiusterri kalera joango dira, eta handik Kaxkora; Kardaberaz jaitsi eta Kale Nagusia igoko dute, eta azken geltokia, Plaza izango da.

ZEIN EDERRA

Zein ederra, zein xarmanta

Hernaniko inauteria!

herri jator hernaniarra

agurtuz dugu atsegina.

Hungariako kaldereroak gara

etorriz Hernanira

laister Momok aginduko digu

nahiz eguna nahiz eta gaua

Inauteri alaiaren iragarle gu gara

Ai atsegina eta algara

Aizak, jozak, jozak

Aizak, jozak, jozak

ADISKIDE MAITEOK

Adiskide maiteok

ekin bai lanari

Kriseilu, lapiko, pertzak

burruntzali eta eltzeak

aise konpontzen gu gara

merke eta trebeak.

Eta lana muxu truke

pozik egingo genuke

hor beheko neska polittek

eskatzen badigute.

Hernaniar neska ponpoxak

ez al dugu beste lanik?

aurtengoz badugu aski

eta goazen aurrera.


Udalak taila tailerra eskainiko du

Aurreko urteetan bezala, Altsasuko Udalak ikasturte honetan ere zur langintza tailerra eskainiko du. Udalak etxeetara zabaldutako eskaintzan ez zen ageri taila ikastaroa. Izan ere, hura har zezaketen udal eraikin guztiak lanengatik okupatuta zeuden. Udalak egoera bideratu du Lanbide Heziketako (LH) institutuarekin akordioa lortu eta gero.Taila ikastaroa ikasturte honetan LHko institutuan izanen da. Jose Mari Olmos izanen da irakaslea azaroaren 3tik apirilaren 29ra bitartean. Astearte eta ostegunetan izanen dira klaseak, 18:00etatik 20:00etara. Izena eman nahi duenak 012 telefonora hots egin beharko du hilaren 23a baino lehen. Matrikulak 120 euro balio ditu.


Zabaldu da Merke azoka Amaiako plazan

Goizeko 11:00tan zabaldu da gaur herriko merkatariek antolatutako Merke azoka. Gaur eta bihar izango da zabalik, 11:00etatik 19:00etata, Amaiako plazan. Denbora honetan zenbait gai erosteko aukera izango da ohikoa baino prezio merkeagoan.


Txindokiko igoera emango dute gaur ETB1eko ‘Gailurra’-n

GOIERRI // Andoni Aizpuruk aurkezten duen Gailurra programan Txindokin grabatutako saioa emango dute gaur, ETB1en, 22:15ean. Irati Anda, mendizale talde batekin, ezohiko bide batetik igoko da Nañarriren gailurrera. Mendi lasterkariak, artzainak, apustu bitxiak egin dituztenak eta Joxe Ramon Agirre Marron-en «ustekabetxo» bat ere izango dira. Abaltzisketa -Orendaingo jendeaz gain, goierritar asko azalduko da, Idiazabalgo talde bat barne.


Nola utzi Europa?

Urtea bada Erresuma Batuko herritarrek brexit-aren alde erabaki zutela. Oraindik ere, hizketagai eta kezka nagusietakoa dute, baina informazioa falta zaie.


Caleb Ewan nagusitu da Hattan; Roglicek lider jarraitzen du

Lotto taldeko txirrindulari australiarra Moschettiri eta Roglici gailendu zaie Hatta hiriko urtegiko aldapa gogorretan.

Caleb Ewan (Lotto Soudal) australiarrak eskuratu du Arabiar Emirerri Batuetako Itzuliko 4. etapa, Dubai Palm Jumeirah uharte artifizialean hasi eta Hatta hiriko urtegiaren artean jokatu dena (197 kilometro). Primoz Roglic esloveniarrak (Jumbo) liderraren elastiko gorriari eutsi dio.

Ewanek azken metroetako aldapa gogorretan egin du eraso, eta ezerezean utzi du Emirates taldeak Alexander Kristoffen aukeren mesedetan egindako lana.

Australiarraren atzetik, Matteo Moschetti (Trek) italiarra eta Roglic liderra sartu dira, hurrenez hurren, bi segundora. Alejando Valverdek (Movistar) etapa irabazteko aukerak galdu ditu amaierara iristeko 6 kilometroren faltan, eroriko handi baten eraginez bere martxa gelditu behar izan duenean. Ondoren, jazarpen lanari ekin dio aurretik zihoazenen bila; alabaina, zeregin horretan gastatu dituen indarrak faltan bota ditu azken metroetan. Horrenbestez, hirugarren etapako irabazlea zortzigarren izan da asteazkeneko etapan, irabazlearekiko bost segundo atzerapenarekin.

Aipatu erorikoak tartean harrapatu ditu Astana taldeko Gorka Izagirre eta Omar Fraile euskal txirrindulariak. Hausturarik izan ez duten arren, erredura ugari jasan dituzte.

Sailkapen nagusiari dagokionez, Roglicek jarraitzen du lehen postuan, eta 21 segundora arte zabaldu du Valverderekiko zuloa. Hirugarren tokian, berriz, David Gaudu (Groupama) frantziarra dago, 38 segundoko atzerapenarekin.

Ostegun honetan, bosgarren etapa lehiatuko dute txirrindulariek. Sharjah-Flag uhartean hasiko dute 181 kilometroko ibilbidea, eta Khor Fakkan hirian egongo da kokatuta helmuga.


Josune Etxanizena, MUko ikasturte amaierako euskarazko proiektu onena

Arizmendi ikastolarako egin duen Arizmendi Ikastolako lehen hezkuntzako ikasle etorri berrien pertzepzioak euskararen ikaskuntzaren inguruan lanagatik irabazi du saria Etxanizek. Ander Elustondok egindako proiektuarentzat izan da bigarren saria

Mondragon Unibertsitateak eta Mondragon Taldeak euskaraz idatzitako Mondragon Unibertsitateko ikasleen ikasketa amaierako lanik onenaren sariak banatu dituzte gaur eguerdian. Sariketaren laugarren edizioa izan da, eta iaz bezala, oraingo honetan ere sari bakarra beharrean, bi banatu dituzte.

Aurkeztu diren 20 lanen artean, Humanitate eta Gizarte Zientzien fakultateko ikasle Josune Etxanizek idatzi duena izan da epaimahaiaren iritzi onena. Arizmendi Ikastolako lehen hezkuntzako ikasle etorri berrien pertzepzioak euskararen ikaskuntzaren inguruan" du izena Etxanizen lanak, Arizmendi ikastolarako egin du eta eta 1.500 euro jaso ditu sari moduan.

Bigarren saria, bestalde, Goi Eskola Politeknikoko ikasle Ander Elustondorentzat izan da, "Barne logistikaren hobekuntza eta muntaketa prozesuetako lan-kargaren orekatzea, igogailuen fabrikatzean izeneko proiektuarengatik. Elektra Vitoriarendako egindako lana izan da, eta 500 euro jaso ditu egileak sari moduan.


Terrorismoa egotzita, zazpina urteko espetxealdi eskaera berretsi du Fiskaltzak Iruñeko istiluengatik

Iruñeko istiluen harira auzipetuta dauden Errenteriako eta Beasaingo lau gazteentzat zazpina urteko espetxe-zigorra mantendu du Fiskaltzak. “Ez zen iskanbila hutsa izan, izua sortzeko helburu terrorista zuten ekintza aurrez planifikatuak izan ziren”, adierazi du. Lauen absoluzioa eskatu dute defentsek.

“Erakundeak desagertzen dira, baina ideiak eta gauzak egiteko moldeak mantendu egiten dira”, esan du Jose Perals fiskalak, “eta honek guztiak berdina izaten jarraitzen du”. Bere ahotan, “ETAren estrategiak markaturiko pautak” jarraitu zituzten gazteek.

Asier Petrirena, Ruben Iglesias, Endika Etura eta Julen Prado dira auzipetuak. Lauek ukatu dute terrorismo ekintzetan parte hartu izana. Lehenengo hirurek azaldu dute istiluak hasi zirenean handik joan egin zirela eta beraz ez zutela iskanbilan parte hartu. Pradok adierazi du istiluen unean berak harri bat hartu zuela, “inertziaz”, baina ondoko kale batean bota zuela.


Jainkoz mozorrotu da LeBron James, eta 7.a jokatzera behartu du

Miamiko hegalekoak 45 puntu eta 15 errebote lortu ditu Bostonen, eta Celticsen ahalegin oro alferreko egin

Orain 25 urte, Michael Jordan handiak Jainkoaren mozorroa jantzi zuela esan zuen beste mito batek, Larry Birdek. 63 puntu sartu zituen Chicago izarrak, eta titulua lortzeko kanporaketetan egun indarrean dagoen marka ikusgarria lortu. Bostonek, ordea, irabazi egin zuen partida hura, baita eraztuna ere. Aldageletan, Birdek Jainkoa saskibaloi jokalariz mozorrotu zela esan zuen, Michael Jordanen mozorroa. Atzo, LeBron Jamesek jarri zuen soinean Jainkoaren mozorroa, eta Bostonen ametsa zapuztu.

Oraingoz, bihar goizaldean jokatuko baita zazpigarren eta azken norgehiagoka erabakigarria. Jamesentzat kolpe gogorra litzateke bigarren urtez eraztuna lortzeko aukerarik gabe geratzea, eta bizkar gain hartu zuen bere taldea. Hegalekoak Boston txikitu zuen lehen erdian. 30 puntu saskiratu zituen, eta parean jarri zitzaizkion guztiak ernegatu: Paul Pierce, Brandon Bass, Mickael Pietrus... Lan erdiak egiterako, hamahiru punturen aldea zeukan Miamik, eta bigarren zatian errenta hori mantentzen asmatu zuen. Jamesek 15 puntu bakarrik saskiratu arren. 26 jaurtiketa egin, eta zazpi bakarrik huts egin zituen Jamesek, eta huts egin zituen batzuetan ere alderatzea bereganatu: 15 errebote denera.

Modu eta toki guztietatik saskiratu zuen Jamesek, jokaldi asko trantsizio azkarrak bukatuz, liga osoan ez baitago Jamesen indarrari aurre egingo dion jokalaririk. Bostonen Rajon Rondo bakarrik izan zen Jamesen arrastoa jarraitzeko gai, 19 puntu sartuta, baina bigarrenean estu lotu zuen Mario Chalmersek, eta bi puntu bakarrik lortu. Kamuts ibili ziren Bostongo hiru izar handiak: 12 puntu Garnettek, 10 Ray Allenek eta 9 baino ez Paul Piercek, portzentaje kaskarrekin: 18 jaurtiketa egin, 14 kale.

Miamin laguntza erabakigarria eman zioten Jamesi Dwyane Wadek, 17 punturekin, eta Chalmers eta Battier bikoak. Bederatzi puntu on saskiratu zituen joko antolatzaileak, eta beste zortzi hegalekoak. Miami nagusi izan zen erreboteen alorrean, 44-34ren aurka, eta final handia jokatzeko aukera izanen du zaleen epelean. Atzo Boston zen Oklahomaren aurka final handia jokatzeko hautagaia; zartaginak buelta eman du orain. Azken partida bihar goizaldean jokatuko da, 02:30ean hasita. Final handia, berriz, asteazken goizaldean hasiko da.


Ikastola garaian euskaraz, eta ondoren?

Gure hezkuntza sisteman ikasketak euskaraz egiten dituzten ikasleen kopurua gero eta handiagoa da. B eta D ereduetako matrikulazioek gora egiten dute urtero, eta ondorioz euskararen ezagutza handitzen ari da. Hori bai, ikasketak amaitzen dituztenean, zer nolako jarrera dute euskararekiko euskaraz ikasten duten ikasleek? Euskara erabiltzen al dute? Transmititzen al diete euskara euren seme-alabei? Galdera horiei guztiei erantzuteko asmoz Eusko Jaurlaritzako Hizkuntza Politikako Sailburuordetzak ikerketa interesgarri bat egina du.

Ikerketa honen bitartez ikastolako ikasle ohien artean euskararen erabilera eta transmisioa zer nolakoa den aztertu nahi izan dute. Horretarako egoera soziolinguistiko ezberdina duten bi adibide aukeratu dituzte: Gasteizko Olabide ikastola eta Donostiako Santo Tomas Lizeoa. Gasteiztarrek euskararen erabilera eta transmisioa bermatzeko baldintza txarrak dituzte -ama hizkuntza gaztelera dute eta euren ingurunea oso erdalduna da-. Donostiarren kasuan, berriz, baldintzak oso onak dira -euren ama hizkuntza euskara da, ingurune euskaldunean bizi dira, eta oro har, beraien bikotekidea euskal hiztuna da-.

Azterlanaren emaitzarik onenak aipatze aldera, Santo Tomas Lizeoko ikasle ohien euskararen erabilera aipa dezakegu. Gaur egun, ikasle ohien %57k gazteleraz beste edo gehiago hitz egiten du euskaraz. Transmisioari dagokionez, %95ek euskara transmititu diete euren seme-alabei. Olabideren kasuan, transmisioari dagozkio emaitzarik onenak. Gurasoen hiru laurdenek euskara transmititu diete euren seme-alabei. Erabilerari dagozkion datuak, ordea, ez dira hain onak. Ikasle ohien %32k gutxi hitz egiten du euskaraz eta %22k ezer ere ez.

Jon Aizpurua Hezkuntza Saileko Plangintza eta Azterlanetarako Zerbitzuko arduradunaren esanetan, «Santo Tomas ikastolako ikasleen artean ez da harritzekoa emaitza onak lortzea, izan ere, euskararen erabilera eta transmisioa bermatzeko oso baldintza onak dituzte. Olabideren kasuan lortu diren datuak, ordea, pozteko modukoak dira. Oro har, Olabideko ikasle ohiek euren seme-alabei euskara transmititzea erabaki dute, eta D eta B ereduetan eskolaratu dituzte euren seme-alabak».

Bestelako datu interesgarriak ere eskaini ditu ikerketa honek. Besteak beste, agerian utzi du gaur egun euskara gehien seme-alabei egiten zaiela. «Olabide ikastolako ikasle ohiek askotan ez dute beste aukerarik. Ingurune erdaldun batean bizi dira, eta euren seme-alabekin baino ezin dute hitz egin euskaraz», azpimarratu digu Jon Aizpuruak. Baina datu kezkagarriak ere ez dira falta. Santo Tomas eta, batez ere, Olabide ikastoletako ikasle ohiek gaztelaniaz hitz egiten dute askotan euskaraz dakien jendearekin: anai-arrebekin, lagunekin, lankideekin... Jon Aizpuruak dioenez, «euskaraz hitz egiteko erraztasunak eta ohiturak baldintzatzen du hizkuntza aukeraketa, eta hori da kasu honetan gertatzen dena».

Santo Tomas Lizeoa, euskararen erabileran eredu

Nerea Aranbururen bizitzak lotura estua du Donostiako Santo Tomas Lizeoarekin. Bertan egin zituen ikasketak, eta gaur egun bertako irakaslea da. Euskararen erabilera eta transmisioa neurtzen duen ikerketan parte hartu du Aranburuk, eta bere datuak ikastola honetatik pasa diren ikasle gehientsuenen antzekoak dira: euskara gaztelera bezain beste edo gehiago erabiltzen du gaur egun. «Nire ingurunea oso euskalduna da. Senarrarekin euskaraz hitz egiten dut, lantokian euskaraz hitz egiten dut, eta normalean lagunekin ere euskaraz hitz egiten dut. Ingurune euskalduna izateak asko errazten du euskararen erabilera», aitortu digu Aranburuk.

Euskararen transmisioari dagokionez, Aranburuk ez du zalantzarik. Bere bi semeak (Iker eta Oier) D ereduan eskolaratu ditu. «Senarrak eta biok hezkuntza eredu honetan sinesten dugu, eta gure bi semeak D ereduan eskolaratu ditugu. Gure semeek ikasketak euskaraz egitea nahi dugu, baina badakigu euskara manten dezaten etxean ere euskaraz egin behar diegula».

Euskararekiko militantzia hori ohikoa da Nerearen familian. Bere ahizparen adibidea jarri digu horren lekuko. Orain urte batzuk gizon suediar bat ezagutu zuen, eta elkarrekin ibiltzen hasi ziren. Handik gutxira, bere neskalagunaren euskararekiko grina ikusita euskaltegian eman behar izan zuen izena gizon suediarrak. Izan ere, urteak aurrera joan ahala, anai-arreben artean euskararekiko kontzientzia handitzen joan dela uste du Aranburuk: «Gaztetan orain baino askoz gutxiago hitz egiten genuen euskaraz. Egia esan, gure arteko elkarrizketetan gaztelera zen nagusi. Orain, ordea, onerako aldatu dira gauzak».

Olabide, transmisioa bermatuta

Andone Ruiz Uranga Olabide ikastolako ikasle ohia da. Bere egoerak ez du zerikusirik Donostiako egoerarekin. Gasteiz askoz ere ingurune erdaldunagoa da, eta hori bere harremanetan antzematen da. «Nire senarrak ez daki euskaraz, eta nire anai-arrebekin ere gazteleraz egiten dut. Anai-arreba guztiok ikastolan egin ditugu ikasketak, baina gazteleraz hitz egiten dugu elkarren artean. Aspalditik datorren ohitura da eta zaila da aldatzea», onartu digu Ruizek.

Lagunekin elkartzen denean ere gaztelera da nagusi, baina etorkizunari begira baikor azaldu da. «Gure artean gazteleraz hitz egiten dugu, baina seme-alabei euskaraz egiten diegu. Horrek esan nahi du transmisioa bermatuta dagoela eta euskararen ezagutza gero eta handiagoa izango dela Gasteizen».

Izan ere, Olabide ikastolako ikasle ohien hiru laurdenek euskara transmititu diete euren seme-alabei. Are gehiago, seme-alaben artean euskara galdu dutenen kopurua %5etik beherakoa da. Datu hori oso garrantzitsua da, kontuan hartu behar baita kasurik gehienetan bikoteko kideetako batek ez dakiela euskaraz. Beraz, transmisioa bermatuta, euskararen erabilera handitzea dagokie orain gasteiztarrei.


Joxe Ramon Insaustik eta Rosa Beristainek arrain eta mariskoz betetako saski eder bana

eraman dute.

Antziola kaleko Itxaspe arrandegiak urtero bezala, mariskoz eta arrainez betetako bi saski zozketatu ditu Gabonetan eta atzo banatu zizkieten aurtengo irabazleei: Joxe Ramon Insausti eta Rosa Beristain. Argazkian Itxaspeko Enkarni Aranburu eta Joxean Egañarekin azaltzen dira. Eramandakoa honakoa: bixigua, legatza, bakailua, txibiak, legatz eta bakailu kokotxak, almejak, rabak, otarrainxkak eta txaka.


2009a gogorra izan zen arren, "Euskadiko Kutxak egoerari aurre egiten" jakin du

Julio Gallastegi Euskadiko Kutxako zuzendari nagusiak eta Txomin Garcia presidenteak entitatearen 2009ko ekitaldiko emaitzak aurkeztu diutuzte. Zergen osteko emaitzak 56 milioi euro eta erdikoak izan dira, iaz baino %43 gutxiago. Entitateko arduradunak, dena den, gustura daude iazko urteak emandakoarekin: euren esanetan, "urte gogorra izan arren Euskadiko Kutxak egoerari aurre egiten" jakin du. Horren adibide jarri dituzte berankortasun edo morositate tasa baxua eta kaudimen ratio altua.

Krisiak markatutako urtea izan zen 2009a, eta hala krisiak markatutako emaitzak dira Euskadiko Kutxak iaz lortutakoak. Zergen osteko emaitzak 56 milioi euro t'erdikoak izan ziren, 2008an baino %43,8 gutxiago. Entitateko arduradunek, baina, 2009aren balorazio positiboa egiten dute: urtea gogorra izan arren, Euskadiko Kutxa egoera onean dagoela azpimarratu dute.

Negozio errepikarian bilakaera konparatibo ona izan dutela adierazi dute entitatetik bai aktibo eta pasibo hazkundeetan eta baita interesen marjinetan ere, azken puntu honetan, %14,6 hobetuz. Azpimarratu dute era berean, estatuko entitateen artean, bigarren urtez lehenengo postua lortu dutela Zerbitzuaren kalitateari dagokionez.

Solbentzia edo kaudimen ratioa

Entitatearen indarguneen artean, solbentzia edo kaudimen ratioa aipatu dute Euskadiko Kutxatik: %11,5ekoa izan zen iaz, sektoreko altuenen artean kokatuz. Likideziaren egoera eta berankortasun edo morositatea dira Euskadiko Kutxaren beste indargune aipagarriak.

Hala berankoratsuna 2,90ekoa izan zen Euskadiko Kutxan beste kutxetan aldiz, 4,90ekoa.

Bulego gehiago

Bulego kopuruei dagokienez, 394 bulego zituen Euskadiko Kutxak iazko urte bukaeran, 2008an baino 7 gutxiago. Aurten ere baliteke bulego kopuruak zertxobait behera egitea. Arduradunek, baina, ez dela larritzeko kontua esan dute, egoerara egokitzeko pausua baizik.

2010a urte gogorragoa

2010erako aurreikuspenei dagokienez, aurtengo urterik gogorrena izango dela onartu dute, eta helburua, oraingo bidetik jarraitzea dela.

Gaur bertan egindako asanbladan eman dizkiete jakitera emaitzok bazkideei.


Hernanik Eibar B taldearen kontra

jokatuko du larunbatean

Ohorezko Erregional mailan jokatzen duen CD Hernanik larunbatean aurkeztuko du taldea, eta ondoren, aurredenboraldiko adiskidetasun partidua jokatuko du Eibar B taldearen kontra. Zubipen izango da, arratsaldeko 18:00etan hasita.


Etxekoak konbentzitu beharra

Erresuma Batuko lehen ministro Cameronek Komunen Ganberan defendatu du EBrekin eginiko ituna. Batasunetik ateratzea "iluntasunerako jauzia" litzatekeela ohartarazi du.


Artzaingoarekin loturik Igantzin eginen den ospakizunaren berri eman digu Joxean Hortega zinegotziak.


Mika Myllyla eskiatzaile finlandiarra hilik topatu dute etxean; 1998an urrezko domina irabazi zuen Naganoko Olinpiar Jokoetan


Lantziegoko lagunengana doaz garaitarrak

40 bat garaitar Lantziegora (Araba) joango dira bihar, hango lagunekin egunpasa egiteko asmoz. Herri bien arteko hartuemana pare bat hamarkada atzetik dator, dantza taldeen trukeengatik sortuta, eta 2013an senidetza hitzarmena sinatu zuten alkateek.

Bihar 09:30ean irtengo dira Garaitik, eta Lantziegon bazkaria eta erromeria prestatuko dituzte ospakizunerako.


Irene Loizate nagusi Oñatiko duatloian

2 ordu eta 6 minutu behar izan zituen Loizatek ibilbidea osatzeko.

Zapatuan jokatu zen Oñatiko duatloiaren 27. edizioa. Emakumezkoetan Irene Loizate durangarrak nagusitasunez irabazi zuen. Bigarren sailkatuari, Helene Alberdi zumaiarrari, hiru minututik gorako aldea atera zion eta hirugarrenari, Beatriz Lalagunari, hamar minutukoa.

Gizonezkoetan, Anb Triathlon taldeko James Michael izan zen nagusi. Indarpak taldeko Gorka Bizkarra mañariarra izan zen eskualdeko lehenengoa, 13. postuan.

Loizate, Bizkaia-Durangorekin

Joan zen barikuan Bizkaia-Durango txirrindularitza taldea aurkeztu zuten eta hantxe izan zen Loizate. Izan ere, txirrindularitza proba batzuetan parte hartuko du aurtengo denboraldian.


Trikitixa eta kalejirak ez dira falta

Festak eskatzen duen bezala, ez da trikitixaren doinurik falta hirian. Hainbat trikitilari dabil Donostiako kaleetan, bakarka eta taldeka, giroa berotzen ari direnak. Bulebarrean, sari banaketen aurretik, musikarekin kalejirak ere egin dituzte.

Trikitixa giroa alaitzen ari da Parte Zaharrean (Argazkia: K. Miner)

Bulebarrean kalejirak egin dituzte (Argazkia: K. Miner)

Trikitikariak, Bulebarreko kioskoan (Argazkia: K. Miner)


Uda Oiartzunen pasatuko duten haur sahararrei harrera egingo diete etzi

Sei haur sahararrek uda Oiartzunen pasatuko dute. Etzi —hilak 14, igandea egingo diete harrera, Landetxe plazan. El Watan elkarteko zein udaleko ordezkariak izango dira bertan. Udalaren izenean Olaia Lasa Gizarte-Ongizate zinegotzia izango dela aurreratu du udal erakundeak.

Oporrak bakean egitasmoaren barruan etorriko dira sei haur sahararrak. El Watan elkarteak bilatzen ditu familia boluntarioak, eta udalak ordaintzen du haurren bidaia.

Tindufeko errefuxiatu kanpalekuetatik ateratzea da Oporrak bakean-en helburua. Basamortuko uda gogorretik atera eta uda goxoago bat eskaintzea da egitasmoaren helburua.


EtorkiZUna ehuneko ehunean

Atzo aurkeztu zen Algortan aurtengo bide orria. Herri ituna eta ekainean burutuko den giza katea dira ardatz nagusiak. Getxon, dinamika bat jarri da martxan herri itunari ekarpenak egiteko. Horretarako, ehun boluntario behar dira.

Hainbat arrazoirengatik (orain arte egin dugun lanaren oihartzunagatik, eratu dugun ehun sozialagatik eta gure herriak bizi duen koiuntura politikoagatik), uste dugu une garrantzitsu batean gaudela eta jauzi kualitatibo bat egiteko ordua iritsi dela.

Prozesu bat abiatu dugu Euskal Herri osoan, herritarren itun bat egitera eramango gaituena (2019 arrazoi erabakitzeko) eta Getxon ere gure zergatiak eta zertarakoak gehitu nahi ditugu.

Prozesua lau urte hauetan sortu dugun ehunetik abiatu gura dugu, parte-hartze ehuneko ehun herritar eta demokratiko batetik. Baina, ezinbestekoa da ZUK ere parte hartzea, herritarrona izango bada.

Prozesua behar bezala egiteko, 100 boluntario behar ditugu eta zu horietako bat izatea proposatzen dizugu. Prest bazaude (edo zer edo zer galdetu nahi badiguzu), bidali zure izena gureeskudagogetxo@gmail.com helbidera eta harremanetan jarriko gara zurekin (boluntarioak izena emandako hurrenkeran hautatuko ditugu, behar ditugun guztiak bildu arte).

Animo: EtorkiZUna Gure Esku Dago!


Ikastolako sustatzaileei omenaldia

2010.XII.11. Omenaldia Aita Larramendi ikastolako sortzaileei.


Ertzaintzak Troquenorreko 70 langile kaleratu ditu

Adolfo Muñoz ELAko idazkari nagusiaren ustez, "Ertzaintza bidaltzen badute, herrialde honetan ez dago politika industrialik".

Ertzaintzak Sondikako Troqueleria del Norte (Troquenor ohia) enpresako 70 langile kaleratu ditu, epaileak agindutako desjabetze lanak martxan jartzeko. Langileek bi hilabete eman dituzte itxialdian.

Hiru ordu behar izan dituzte guztiak banan-banan kaleratzeko. Langileak ez dira polizien kontra oldartu, baina tentsio uneak egon dira kanpoaldean, ertzainen eta desjabetzearen kontra bildu direnen artean.

Epaileak pabiloia desjabetzeko agindu du. Sindikatuek jakinarazi dutenez, Breton familia da pabiloiaren jabea, eta 250.000 euro zor ditu, eraikinaren errentagatik. Horrekin batera, 7 milioi euro zor dizkio Eusko Jaurlaritzari, 3,6 milioi Foru Aldundiari, eta 7 milioi Gizarte Segurantzari.

"250.000 eurogatik kaleratu gaituzte, nahiz eta enpresariak hainbat milioi zor dizkion Gizarte Segurantzari eta Eusko Jaurlaritzari. Lehenengo ordaindu dezatela eta gero kaleratu gaitzatela. Haiei ez diete ordainarazten", salatu du Jesus Alberto Llona enpresa-batzordeko presidenteak.

Llonaren arabera, "tamalgarria da enpresa bateko langileak kaleratzea, nahiz eta horrek martxan jarraitzeko behar duen negozio nahikoa izan".

Langileek urtarriletik hona ez dute inolako soldatarik jaso, eta itxialdian egon dira maiatzaren 6tik aurrera. Kaleratzeko lehenengo saiakera egun hartan geldiarazi zuten.

Hala ere, bigarren aldiz atzeratzeko asti legalik ez dagoenez, polizia autonomikoa segizio judizialarekin bertaratu da desjabetzea burutzeko.

Kaleratzeak, banan-banan

Behin pabiloiaren barrualdean, ertzainek langileak bilatu dituzte, bulegoetan eta makina artean ezkutatuta zeudelako.

"Banan-banan hartu gaituzte. Prentsatik igo dira gure bila, eta eurek esan dutena egin dugu. Aldageletara eraman gaituzte, eta, bertan 10 minutu igaro ostean, kanpora eraman gaituzte", azaldu du langileetako batek.

Langileak banan-banan ateratzen hiru ordu eman ondoren, ertzainek 13:30ean atera dute azken langilea. Ondoren, segizio judiziala fabrikara sartu da, eta sarraila aldatu dute.

Politika industriala Ertzaintza bidaltzean oinarritzen den edo ez galdetu du ELAk

Troqueleria del Norteren langileen kaleratzeen harira, Adolfo Muñoz, "Txiki", ELAko idazkari nagusiak Eusko Jaurlaritzari bere politika industriala zein den azaltzeko eskatu dio. Izan ere, bere ustetan, "Ertzaintza bidaltzea bada, herrialde honetan ez dago politika industrialik".

Prentsaurreko batean, "Txiki" Muñozek "euren lanpostuak defendatzen duten langileen duintasuna" goraipatu du.

ELAko idazkariak esan duenez, Troqueleria del Norte enpresak "etorkizuna du", baina konkurtso-prozesuan dago, "enpresa dagoen egoerara bideratu dutenek euren ondasunik ez galtzeko".

Muñozek Eusko Jaurlaritzari "enpresa egoera txarrera bideratu duten arduradunak" zigortzeko eta "egoera zail honi irtenbidea" emateko eskatu dio.


Barcinak azalpenak emango ditu parlamentuan batzorde iraunkorreko akten aldaketen harira

Bilduk eginiko eskaera tramiterako onartu dute Nafarroako Parlamentuko Bozeramaileen Batzordeak eta Mahaiak.

Nafarroako Kutxako Entitate Sortzaileen Batzorde Iraunkorreko aktak aldatu zirela eta, parlamentuan azalpenak emango ditu Yolanda Barcina Nafarroako Gobenuko presidenteak. Hala egin dezala eskatu zuen Bilduk, eta eskaera hori tramiterako onartu dute gaur goizean Nafarroako Parlamentuko Bozeramaileen Batzordeak eta Mahaiak.

Maiorga Ramirez Bilduko parlamentariak esan du Barcinak herritarren aurrean azaldu behar duela "zer ezkutatu, aldatu edo gehitu" nahi izan den CANeko akta moldatuetan. "Herritarrek ezin dute onartu, CANen desagerpena bezalako gertakarien aurrean, isiltasun hesi bat eraikitzea", gaineratu du.


114.649 euroko defizitarekin itxi du 2009a Herriko Etxeak

Halere, orain bi urteko superabita haundiagoa izan zen

DATUA 421.569 EUROko superabitarekin joan zen 2008a. Beraz, iazko galeren gainetik daude duelako bi urteko irabaziak.

Goizuetan ere nabaritu da krisi sonatu honen eragina. Maiatzaren 22an egin zuen Udalak 2009ko kontuen itxiera eta urteetan gertatu ez dena ondorioztatu zuen: zenbakiek negatibo eman zuten 2009an. Sarrerak eta gastuak kontuan hartuz, 114.649,86 euroko defizitarekin itxi zen aurreko urtea. Eta datuak negatiboak izatearekin zerikusi zuzena du 2009an basotik zentimorik atera ez izanak. Basoa baita herriaren diru-iturri nagusia.

2008an datu baikorrak

Askoz hobeto joan zen 2008a, 421.569,39 euroko superabitarekin itxi baitzen. Beraz, nahiz eta 2009ko datuak onak ez izan, 2008ko kontuak positiboak izan ziren, eta orduko irabaziak oraingo galeren gainetik daude gainera.

Zerbitzuen murrizketa

Basotik datorren negozioa gainbeheran doalako eta Nafarroako Gobernua gero eta murrizketa gehiago egiten ari dela kontuan hartuz, egoerak hainbat mozketa egitera behartu dezake Udala. «Gerora begira antolatu beharra dago», adierazi digu Mieljoxe Lekuona alkateak, eta gaineratu digunez, «zenbait zerbitzu gutxitu beharko direla aztertzen ari da Udala».